text:
Wase 27
Na veika sa vakatakilai vei Josefa Simici na Parofita, mai Amoni Penisilivenia, ena Okosita, 1830. Ni vakarautaki tiko e dua na soqoni vakalotu me na vakayacori kina na sakaramede ni kana madrai kei na gunu waini, a lako ko Josefa me vakasaqaqara waini mai. A rairai vua e dua na italai mai lomalagi ka ciqoma kina na ivakatakila oqo, a volai e dua na kena iwase ena gauna vata oqori, na kena vo a qai volai ena Sepiteba ka tarava. Ena gauna oqo sa dau vakayagataki na wai ena soqoni ni sakaramede ni Lotu.
1–4, Sa virikotori na ivakatakarakara me dau taurivaki ni vakayagataki na sakaramede; 5–14, Me ra na dau kania ka gunuva na sakaramede ena veitabagauna taucoko na Karisito kei ira na Nona italai; 15–18, Mo dou vakaiyaragi ena iyaragi kecega ni Kalou.
1 Dou rogoca na domo i Jisu Karisito, na nomudou Turaga, na nomudou Kalou, ka nomudou Dauveivueti, ko koya sa abula ka kaukauwa sara na nona vosa.
2 Ia, raica, au sa kaya vei kemudou, ni sega ni bibi na ka dou na kania se gunuva ena gauna dou kania se gunuva kina na asakaramede, kevaka dou sa vakayacora oqo ena mata sa vakatabakidua ki na noqu blagilagi—mo dou dau nanuma vua na Tamada na yagoqu ka a vakotori ena vukumudou, kei na noqu cdra ka a vakadavei ena dvakabokoci ni nomudou ivalavala ca.
3 O koya, au sa solia kina vei kemudou e dua na ivakaro, mo dou kakua ni volia na waini se na gunu kaukauwa ni nomudou meca;
4 O koya, mo dou kakua sara ni gunuva na waini tani, na waini vou ga dou sa cakava; io, ena matanitu oqo nei Tamaqu ka na tara cake e vuravura.
5 Raica, oqo na noqu lewa yalomatua; o koya, mo kakua ni kurabui kina, ni na yaco mai na gauna au na agunuva kina na vua ni vaini vata kei kemudou e vuravura, io kei bMoronai tale ga ko koya ka’u a tala mai vei kemudou me vakatakila na iVola i Momani, sa volai tu kina na taucoko ni noqu kosipeli tawavakaiyalayala, ia sai koya tale ga au sa solia vua na idola ki na itukutuku se na cititoko i Ifireimi;
6 Kei aIliesa tale ga, ko koya au sa solia vua na idola me baleta na kena vakalesui mai na veika kecega era a tukuna na parofita yalododonu mai na ivakatekivu kei vuravura, me baleta na veisiga mai muri;
7 Ka vakatalega kina ko Joni na luvei Sakaraia, ia sai Sakaraia oqo a rairai vua (ko aIliesa) ka yalataka kina vua ni na sucu e dua na luvena tagane, ka me na vakayacani koya ko bJoni, ia ena tiko vua na yaloi Iliesa;
8 Ia sai Joni oqo au a tala mai vei kemudrau, na noqu italai, Josefa Simici Lailai kei Oliva Kaudari me tabaki kemudrau ki na imatai ni ilesilesi avakamatabete drau sa ciqoma, me rawa ni drau kacivi ka btabaki kina me vakataki cEroni;
9 Kei aIlaija tale ga, o koya au sa solia vua na idola ni kaukauwa me bvagolea na lomadra na qase vei ira na gone, kei na lomadra na gone vei ira na qase, io me kakua ni cudruvi kina na vuravura taucoko ena veivakarusai;
10 Kei Josefa tale ga, kei Jekope, kei Aisake kei Eparaama, ko iratou na nomudou qase ka’u a aveiyalayalati kei iratou;
11 Kei Maikeli tale ga se ko aAtama, na tamadra na tamata kecega, na ravouvou ni tamata kecega, io ko koya na itekitekivu ni veigauna kecega;
12 Kei Pita tale ga, kei Jemesa kei Joni, io ko iratou au sa tala yani vei kemudrau, kau sa atabaki kemudrau ka vakadeitaki kemudrau kina mo drau biapositolo mai vei iratou, ka mo drau civakadinadina digitaki kina ni yacaqu, ka taurivaka na idola ni nomudrau veiqaravi ka vakayacora na nomudrau ilesilesi ena veika vata ga au sa vakatakila vei iratou;
13 Vei kemudrau au sa asolia kina na bidola ni noqu matanitu kei na dua na citabagauna ni dkosipeli ena eiotioti ni gauna; ka vakakina ena ftaucoko ni gauna, ni sa voleka na gauna me’u vakasoqona gvata kina na ka kecega, mai lomalagi kei vuravura;
14 Kei ira tale ga sa asolia vei au ko Tamaqu e vuravura.
15 O koya, mo dou reki e lomamudou ka marau, dou vakadreta na ivau ni tolomudou ka vakaiyaragi ena noqu aiyaragi kecega, mo dou vorata rawa kina na siga ca, ia mo dou kitaka kece oqo, mo dou btudei kina.
16 O koya mo dou qai tudei, ni sa avauci tu na tolomudou ena bdina, ka sa tu e lomaseremudou na cpeleti ni sere ni dbuladodonu, ka sa vakaivava na yavamudou ena cakacaka ni kosipeli ni evakacegu, io me vaka ka’u sa talai ira yani na noqu fagilosi me ra lesi kemudou kina;
17 Ia mo dou kauta na vakabauta me isasabai mo dou na bokoca rawa kina na nodra gasau avidi waqa kecega na dau caka ca;
18 Dou kauta na veivakabulai me ivakaruru ni ulu, kei na iseleiwau ni Yaloqu, ka’u na sovaraka vei kemudou, io kei na noqu vosa ka’u sa vakatakila vei kemudou, ka dou sa duavata ena ka dou sa kerea vei au, ka yalodina tiko ga me yacova ni’u sa lesu tale mai, dou na alaveti cake mo dou tiko btale ga ena vanua au sa tiko kina. Emeni.


c: text/html

text:
LESONI 3
Vakayagataki ni Taro
Maciu 16:13-16
IVAKAMACALA LEKALEKA: Vakayagataka na taro e vakavure vakasama me veiuqeti qai vakabibitaka e dua na tikina e rawa ni drau veitalanoa kina.
KENA ICAKACAKA:
-
Me veiuqeti qai vakavure vakasama. Taroga na taro vakavure vakasama mo uqeti koya e vakarorogo me via kila na kena isau.
-
Me vakavurea na vakasama. Vukei ira na vakarorogo mera kila na ibalebale ni nomu ile, me tini vinaka tale ga nomu ivakamacala.
-
Vakavotuya na vakasama bibi. Vakayagataka na taro mo vakavotuya kina na vakasama bibi. Taroga eso na taro ni o sa veivosakitaka oti eso na tikina bibi se ni o tinia nomu ivakamacala.

robotstxt: allowed

filter: keep


text:
WASE 70
Vakabula na Tagane e Sucu Mataboko
-
VAKABULAI NA TAGANE SUCU MATABOKO
E se tiko ga e Jerusalemi o Jisu ena Siga ni Vakacecegu. Ni taubale voli kei ratou na nona tisaipeli ena korolevu, ratou raica sara e dua na daukerekere e sucu mataboko. Ratou tarogi Jisu na tisaipeli: “Rapai, o cei e valavala ca me sucu mataboko kina na tagane qo, o koya se o rau na nona itubutubu?”—Joni 9:2.
Ratou vaqaqa na tisaipeli ke rawa ni valavala ca e dua ni se tiko e kete i tinana. E sauma o Jisu: “E sega ni valavala ca na tagane qo se o rau na nona itubutubu, e yaco qo me vakaraitaki kina na cakacaka ni Kalou.” (Joni 9:3) E sega ni mataboko na tagane ya ena vuku ni nona valavala ca se nodrau valavala ca nona itubutubu. Ia eda sucu ivalavala ca na kawatamata ena vuku ni valavala ca i Atama, dua gona na kena revurevu qori na mataboko. Nona mataboko na tagane ya e rawa ni vakaraitaka tale kina o Jisu na cakacaka ni Kalou, me vaka ga nona veivakabulai ena gauna sa oti.
E cavuta sara o Jisu na cakacaka bibi me vakayacori ni kaya: “E dodonu meda cakava na cakacaka i koya e talai au mai ni se siga, sa voleka mai na bogi ena sega ni dua e cakacaka kina. Niu tiko e vuravura, au na rarama tiko kei vuravura.” (Joni 9:4, 5) E se rarama tiko kei vuravura o Jisu, ia ni sa na mate, sa na lako ina vanua buto se ibulubulu ena sega ni cakava rawa kina e dua na ka.
Vakacava ena vakabula na tagane mataboko o Jisu? Ena veivakabulai vakacava? E kasivi ina qele, wakia vata na qele kei na kasivi, boroya sara kina na mata i tagane qai kaya vua: “Lai tavoi ena tobu o Sailoama.” (Joni 9:7) E mani lai tavoi na tagane qori, ni lesu mai sa rai rawa! Dua na ka nona marau!
Era kurabui o ira era kila na tagane ya, era mani taroga: “Sega ni o koya ga qo na daukerekere?” Era kaya eso: “O koya ga.” Era kaya eso tale era sega ni vakabauta: “Sega, e vakataki koya.” Ia e kaya o tagane: “O yau ga qori.”—Joni 9:8, 9.
Era tarogi koya sara: “O qai rai vakacava?” E sauma: “Na tagane e vakatokai o Jisu e wakia na qele, boroya e mataqu qai kaya vei au: ‘Lako i Sailoama, lai tavoi.’ Au lako sara, au tavoi, au mani rai.” Era tarogi koya sara: “I vei o koya?” E sauma na daukerekere: “Au sega ni kila.”—Joni 9:10-12.
Era kauti tagane ya vei ira na Farisi nira via kila tale ga se rai vakacava. E kaya na tagane vei ira: “E boroya na mataqu ena qele, au lai tavoi au mani rai kina.” E dodonu mera marau na Farisi ni sa vakabulai na daukerekere, ia era vosavakacacataki Jisu eso vei ira nira kaya: “E sega ni tamata ni Kalou qo ni sega ni doka na Siga Joni 9:15, 16) Era sa veisei ga vakataki ira.ni Vakacecegu.” Eso tale era taroga: “Ke tamata ivalavala ca e qai cakamana ga vakacava?” (
Ni veisaqasaqa nodra rai, era mani taroga na tagane e vakabulai: “Cava o kaya me baleti koya ni a vakavuna nomu rai?” Ni vakabauti Jisu na tagane ya, e mani kaya: “E parofita o koya.”—Joni 9:17.
Era sega ni via vakabauti koya na Farisi. Era rairai nanuma ni rau nakita lo o Jisu kei na tagane qo mera lawakitaki na lewenivanua. Era nanuma kina me rau tarogi na itubutubu ke a mataboko dina na luvedrau.


text:
IWASEWASE 3
Tete na Vunau i Jisu e Kalili
‘E vunautaka voli o Jisu: “Sa voleka na Matanitu.”’—Maciu 4:17
ENA IWASEWASE QO
WASE 20
iKarua ni Cakamana Mai Kena
Vakabula e dua na gone o Jisu mai na vanua yawa sara e tu kina, rauta ni 26 na kilomita.
WASE 21
Valenilotu e Nasareci
Cava e tukuna o Jisu era via vakamatei koya kina na kainona?
WASE 22
Gonedau ni Tamata e Va na Tisaipeli
Sureti ratou me ratou vakaitavi ena dua tale na mataqali qoli.
WASE 23
Cakamana i Jisu e Kapenaumi
Ni vakasavi ira na timoni o Jisu, e vakarota mera kua ni tukuna ni o koya na luve ni Kalou. Na vuna?
WASE 24
Tete na Vunau i Jisu e Kalili
Era golevi Jisu na lewenivanua mera vakabulai, ia e kaya o Jisu ni dua tale na inaki bibi ni nona cakacaka vakaitalatala.
WASE 25
Vakabula na Vukavuka
E rawarawa ga na ka e cakava o Jisu, ia e dua na ivakadinadina levu. E vakadeitaka kina o Jisu ni kauaitaki ira dina na lewenivanua e dau vakabulai ira.
WASE 26
“Sa Vosoti na Nomu iValavala Ca”
E vakamacalataka vakacava o Jisu na kedrau isema na ivalavala ca kei na tauvimate?
WASE 27
Kacivi o Maciu
Cava e kanavata kina o Jisu kei ira era kilai nira dau caka ca?
WASE 28
Vuna Eratou Sega ni Lolo Kina na Tisaipeli i Jisu
Sauma qori o Jisu ena ivakatautauvata ni taganiwaini.
WASE 29
Rawa na Caka Vinaka ena Siga ni Vakacecegu?
Cava era tusaqati Jisu kina na Jiu ni vakabula e dua sa 38 na yabaki nona tauvimate voli?
WASE 30
Nodrau Veiwekani o Jisu kei Tamana
Era nanuma na Jiu ni vakatauvatani koya o Jisu kei na Kalou, ia e vakamatatataka o Jisu ni cecere vua na Kalou.
WASE 31
Tauca na Witi ena Siga ni Vakacecegu
Cava e vakatokai koya kina o Jisu me “Turaga ni Siga ni Vakacecegu”?
WASE 32
Cava e Vakatarai ena Siga ni Vakacecegu?
Era dau veisevaki na Setoki kei na Farisi, ia dua na ka era duavata kina.
WASE 33
Vakayacori na Parofisai i Aisea
Cava e vakarota kina o Jisu mera kua ni vakatakilai koya se na ka e cakava o ira e vakabula?
WASE 34
Digitaki na Tinikarua na Yapositolo i Jisu
Cava kedrau duidui na yapositolo kei na tisaipeli?
WASE 35
Na iVunau Rogo ena Ulunivanua
Vulica eso na tikina bibi mai na ivunau i Jisu.
WASE 36
Kaukaua na Vakabauta i Turaganivalu
Cava e qoroya o Jisu vua na turaganivalu?
WASE 37
Vakabula o Jisu na Luve ni Yada
O ira na raica na cakamana era kila na kena inaki.
WASE 38
Via Kila o Joni na iTukutuku kei Jisu
Cava e via kila kina o Joni ke Mesaia o Jisu? E vakatitiqa o Joni?
WASE 39
Kalouca na iTabatamata Qo
E kaya o Jisu ni na lailai na cudru e tau vei Sotoma ena Siga ni Lewa, levu e tau vei Kapenaumi, na vanua a dau tiko kina vakalevu.
WASE 40
Bibi na Veivosoti
E beci beka na lawa ni Kalou ena nona tukuna o Jisu vua na yalewa saqamua ni sa vosoti nona ivalavala ca?
WASE 41
Cakamana ena Kaukaua i Cei?
Eratou nanuma na taci Jisu ni sa leqa nona vakasama.
WASE 42
Vunauci Ira na Farisi o Jisu
Na cava ‘na ivakatakilakila i Jona na parofita’?
WASE 43
Vosa Vakatautauvata ni Matanitu ni Kalou
Vakamacalataka o Jisu e walu na vosa vakatautauvata me baleta na Matanitu vakalomalagi.
WASE 44
Vakamaravutaka o Jisu na Wasawasa
E vakaraitaka o Jisu ena nona vakaruruya na cagi qai vakamaravutaka na wasawasa na ka ena yaco ena veiliutaki ni nona Matanitu.
WASE 45
Vakamalumalumutaka na Timoni
Rawa ni curuma e dua e levu na timoni?
WASE 46
Vakabulai ni Tara na iSulu i Jisu
E veivakacegui na veivakabulai i Jisu ni vakavotui kina nona kaukaua kei na yalololoma.
WASE 47
Bula Tale na Goneyalewa
Dredrevaki o Jisu ni kaya e sega ni mate o goneyalewa, e moce ga. Cava e sega ni kilai ni rawa ni cakava o Jisu?
WASE 48
Cati e Nasareci
Dua tale na vuna era cati Jisu kina na kai Nasareci, sega ni baleta nona veivakavulici se cakamana.
WASE 49
Vunau e Kalili, Vakavulici na Yapositolo
Cava e rawa ni tukuni kina ena gauna ya ni ‘sa voleka na Matanitu’?
WASE 50
Vunau Tiko ga ni Sotavi na Veitusaqati
Sega ni dodonu me ratou rerevaka na mate na yapositolo, cava ga e tukuna kina o Jisu me ratou dro ke ratou tusaqati?
WASE 51
Laba ena Soqo ni Siganisucu
Marautaka vakalevu o Eroti na meke i Salome, yalataka kina me solia na ka ga e kerea. E vakadomobula na ka e kerea o Salome
WASE 52
Vakani Ira Vakacakamana na Vica na Udolu o Jisu
Volatukutukutaki ena va na Kosipeli na cakamana i Jisu ni vakatubuqoroqoro dina.
WASE 53
iLiuliu e Lewa na Draki
Cava eratou vulica na yapositolo ena nona taubale o Jisu e delaniwai kei na nona vakaruruya na cagi?
WASE 54
O Jisu “na Madrai ni Bula”
Dua na ka na sasaga era cakava na ilala levu mera raici Jisu, ia cava e vunauci ira kina?
WASE 55
Me Laukana na Lewe i Jisu qai Gunuvi Nona Dra
E kurabuitaki vakalevu e dua na ivakavuvuli e cavuta o Jisu, era biuti koya kina e levu nona tisaipeli.
WASE 56
Cava e Vakadukadukalitaka na Tamata?
Na ka e curu e gusu se na ka e lako tani mai kina?
WASE 57
Vakabula o Jisu na Goneyalewa kei na Didivara
Cava e sega ni rarawa kina na marama ni tukuna o Jisu nira vaka na luvenikoli na kainona?
WASE 58
Veivakani Vakacakamana, iVakasala me Baleta na Leveni
Ratou sa qai kila na tisaipeli i Jisu na ibalebale ni leveni a cavuta.
WASE 59
O Cei na Luve ni Tamata?
Cava na ki ni Matanitu? O cei e vakayagataka? Ena sala cava?
WASE 60
Vakaraitaki na Lagilagi i Karisito ena Veivakamataliataki
Cava e yaco ena veivakamataliataki? Cava kena ibalebale?
WASE 61
Vakabula o Jisu na Cauravou e Curumi Timoni
Tukuna o Jisu ni sega ni mana na veivakabulai baleta ni sega na vakabauta. Ia o cei e sega ni vakabauta? Na cauravou, na tamana, se ratou na tisaipeli?
WASE 62
Bibi ni Yalomalumalumu
Ratou vulica na uabula e dua na lesoni bibi vua na gonelailai.
WASE 63
iVakasala me Baleta na Tarabe kei na iValavala Ca
Vakamacalataka na veitaravi ni tolu na ka meda cakava ke da veileqaleqati kei ira na tacida.
WASE 64
Bibi na Veivosoti
Vakaraitaka o Jisu ena ivakatautauvata ni dauveiqaravi a sega ni veivosoti ni bibi vua na Kalou noda yalorawarawa meda veivosoti.
WASE 65
Veivakavulici ena iLakolako i Jerusalemi
Tolu ga na veivosaki lekaleka e vakaraitaka kina o Jisu na ivakarau ni rai e rawa ni tarova nona muri koya e dua.


text: 4 Moni rogoca na vosa i Jiova o kemuni na lewe i Isireli,Ni na veilewaitaki kemuni na lewenivanua o Jiova,+Ni sega ena vanua qo na dina, se dei ni loloma, se kila na Kalou.+2 Na bubului lasu kei na vosa lasu+ kei na laba,+Na butako kei na veibutakoci+ e takalevu,E veitaravi na vakadavedra.+3 Oya na vuna ena lolosi kina na vanua,+Era na malumalumu kece na lewenivanua,Na manumanu kila ni vanua, na manumanuvuka ni lomalagi,Na ika mada ga ni waitui era na mate.4 “Ia me kua ni dua e saqata se vunauca,+Ni vakataki ira era saqata na bete o ira na nomu tamata.+5 O koya gona o na tarabe ena sigalevu tutu,Ena tarabe vata kei iko na parofita me vaka ga ena bogi.Au na qai vagaluya* na tinamu.6 Era na vagalui* na noqu tamata, nira sega ni kilai au.Ni oni sega ni via kilai au,+Au na cata tale ga moni veiqaravi vakabete vei au,Ni oni guilecava na lawa* ni nomuni Kalou,+Au na guilecavi ira sara ga na luvemuni.7 Nira tubu mera lewe levu, e tubu tale ga nodra ivalavala ca vei au.+Au na vukica na nodra lagilagi me madua.*8 Era kania na ivalavala ca ni noqu tamata,Era kocova tiko ga nodra cakacala.9 Ena yacovi ira na lewenivanua na ka vata ga e yacovi ira na bete,Au na taroga vei ira na nodra ivalavala,Au na sauma vei ira na ca ni nodra ivalavala.+10 Era na kana ia era na sega ni mamau.+Era na veibutakoci vakaveitalia,* ia ena sega ni tubu na kedra iwiliwili,+Nira sega ni dokai Jiova.11 Na saqamua,* na waini, kei na waini vouE vakaseva na inaki ni kena vakayacori na ka vinaka.*+12 Era taroga na noqu tamata na nodra matakau kau,Era cakava na ka e tukuna vei ira na nodra ititoko,Ni vakasesei ira na yalo ni saqamua,*Ena vuku ni nodra saqamua era sega ni via vakarorogo vua na nodra Kalou.13 Era vakacaboisoro ena dela ni veiulunivanua,+Era vakama na isoro ena veidelana,Ena ruku ni vunioki kei na vunisitoreki kei na vunikau lelevu,+Ni rugurugua vinaka.Qori na vuna era saqamua* kina na luvemuni yalewaRa qai veibutakoci na vugomuni yalewa.14 Au na sega ni tarogi ira na luvemuni yalewa nira saqamua,*Kei ira na vugomuni yalewa nira veibutakoci.O ira na tagane era lako vakatikitiki kei ira na saqamua,Era vakacaboisoro kei ira na saqamua ni valenisoro,O ira na tamata sega ni yalomatua+ va qori era na rusa.15 Ia ni oni saqamua tiko Isireli,+Me kua ni cala kina o Juta,+Moni kua ni lako i Kilikali+ se i Peciaveni,+Moni kua ni bubului, ‘Me vaka ni bula dina tiko o Jiova!’+16 Me vaka na bulumakau dau be, era be tale ga na Isireli.+Ia qo ena vakatawani ira o Jiova me vaka e dua na luvenisipi tagane ena vanua veico?*17 E kabiti ira na matakau o Ifireimi.+Biuti koya ga!18 Ni sa oti na medra bia,*Era veibutakoci vakaveitalia.*O ira na nona turaga* era taleitaka vakalevu na ka vakamadua.+19 Na cagi ena ologi koya* e tabana,Era na maduataka na nodra isoro.”


text:
Tiseba 11-17
SAKARAIA 1-8
Sere 26 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Taura Matua na Nona iSulu Balavu e Dua na Jiu”: (10 min.)
[Me saravi na vidio iKau ni iVola i Sakaraia.]
Sak 8:20-22—Era qara na loloma i Jiova o ira mai na veimatanitu era duivosavosa (w14 15/11 27 ¶14)
Sak 8:23—Era yalorawarawa na nuitaka na bula e vuravura mera tokoni ira na ivovo ni lumuti (w16.01 23 ¶4; w09 15/2 27 ¶14)
-
Vakekeli ena Vosa ni Kalou: (8 min.)
Sak 5:6-11—Na cava meda cakava nikua ena ivakarau ca? (w17.10 25 ¶18)
Sak 6:1—Na cava e vakatayaloyalotaka na rua na ulunivanua kopa? (w17.10 27-28 ¶7-8)
Na cava o vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) Sak 8:14-23
GUMATUA ENA CAKACAKA VAKAITALATALA
iMatai ni Veisiko: (Me kua ni sivia na 2 na miniti) g17.6 waqana—Me dua na yavu ni veisikovi lesu.
Veisikovi Lesu: (Me kua ni sivia na 4 na miniti) g17.6—A soli na mekesini ena veisiko sa oti. Me vakatasuasuataki na veisikovi lesu, me dua tale ga na yavu ni veisiko e tarava.
Vuli iVolatabu: (Me kua ni sivia na 6 na miniti) fg lesoni 5 ¶1-2.
NODA BULA VAKARISITO
“Meda Maqosa Tiko ga ena Cakacaka Vakaitalatala—Vosa Vei Ira Kece ena Yalava”: (15 min.) Mera vakaitavi na vakarorogo. Me saravi na vidio Vunau ena “Veivanua Yawa Sara kei Vuravura.”
Vuli iVolatabu ni iVavakoso: (30 min.) kr wase 22 ¶17-24, kato ni railesuvi “O Vakabauta Dina na Matanitu ni Kalou?”
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 139 kei na Masu


text:
ULUTAGA NI VULI 13
Meda Dau Veikauaitaki ena Cakacaka Vakaitalatala
“Dua na ka nona lomani ira . . . Mani vakavulici ira ena levu sara na ka.”—MARI. 6:34.
SERE 70 Qarai Ira na Ciqomi Keda kei na Noda iTukutuku
KA ENA VULICI *
1. Na itovo cava i Jisu e dau veivakacegui? Vakamacalataka.
E VEIVAKACEGUI ni kila vinaka o Jisu na noda leqa na tamata ivalavala ca. Ni bula e vuravura, e dau “marau vata kei ira era marau” e “tagi vata kei ira era tagi.” (Roma 12:15) Kena ivakaraitaki, dua na ka nodra marau na le 70 na nona tisaipeli nira lesu mai na vunau. E ‘marau tale ga vakalevu o Jisu, e sobuti koya na yalo tabu.’ (Luke 10:17-21) Ia ni raica na nodra rarawataka na itokani i Lasarusa na nona mate, e ‘vusolo na lomana.’—Joni 11:33.
2. Na cava e dau veikauaitaki kina o Jisu?
2 E uasivi o Jisu, ia dua na ka nona kauaitaki keda na tamata ivalavala ca, e lomani keda tale ga. Na vuna? E lomani ira vakalevu na tamata. Me vaka eda vulica ena ulutaga sa oti, e “taleitaki ira vakalevu na luve ni tamata.” (Vkai. 8:31) E uqeti koya na loloma me kila vinaka na ivakarau ni noda rai. E vola na yapositolo o Joni: “Ni kila vinaka na ka e tu e loma ni tamata.” (Joni 2:25) E dau veinanumi o Jisu. Era rogoca na lewenivanua na itukutuku vinaka nira vakila na nona loloma. Nida lomani ira tale ga vakalevu na lewenivanua, eda na vukei ira ena cakacaka vakavunau.—2 Tim. 4:5.
3-4. (a) Nida dau veikauaitaki, eda na raica vakacava na cakacaka vakaitalatala? (b) Na cava eda na dikeva ena ulutaga qo?
3 Me vaka na yapositolo o Paula, eda kila ni noda itavi meda vunau. (1 Kor. 9:16) Nida kauaitaki ira na lewenivanua, eda na sega ni cakava tu ga me rawa na noda cakacaka vakaitalatala. Ia eda via vukei ira dina nida lomani ira. Eda kila ni “marau vakalevu o koya e solia na ka, vakalailai o koya e taura na ka.” (Caka. 20:35) Ni tiko vei keda na rai qori, eda na marautaka vakalevu na noda cakacaka vakaitalatala.
4 Eda na dikeva ena ulutaga qo na sala meda veikauaitaki kina ena cakacaka vakaitalatala. Eda na vulica e liu na nona dau veikauaitaki o Jisu. Oti, eda na qai dikeva e va na sala meda muria kina na nona ivakaraitaki.—1 Pita 2:21.
DAU VEIKAUAITAKI O JISU ENA CAKACAKA VAKAITALATALA
5-6. (a) E kauaitaki cei o Jisu? (b) Me vaka e parofisaitaki ena Aisea 61:1, 2, na cava e lomani ira kina?
5 Na cava e dua na ivakaraitaki ni nona dau veikauaitaki o Jisu? Dua na gauna, e wawale sara ga o Jisu kei ratou na nona tisaipeli ni ratou sega ni cegu ena vunau. E ‘sega mada ga na gauna galala me ratou kana kina.’ E mani kauti ratou vakatikitiki o Jisu ena “dua na vanua lala” me ratou “vakacegu mada vakalailai.” Ia dua na ilala levu era sa liu rawa ena vanua qori. Na cava e cakava o Jisu ni raici ira? “Dua na ka nona lomani * ira nira vaka na sipi e sega na kena ivakatawa. Mani vakavulici ira ena levu sara na ka.”—Mari. 6:30-34.
6 Na cava e lomani ira kina na ilala levu o Jisu qai kauaitaki ira? E raica “nira vaka na sipi e sega na kena ivakatawa.” De dua e raica o Jisu nira dravudravua eso, era cakacaka tale ga vakaukaua mera qarava nodra vuvale. So tale era rarawataka ni mate na wekadra lomani. Ke dina qori, ena kila vinaka o Jisu na kedra ituvaki. Eda vulica ena ulutaga sa oti ni sotava tale ga eso na ituvaki qori. E kauaitaki ira na lewenivanua o Jisu, e wasea kina vei ira na itukutuku veivakacegui.—Wilika Aisea 61:1, 2.
7. Eda na vakatotomuria vakacava na ivakaraitaki i Jisu?
Vkta. 14:6) Meda vakatotomuria mada ga na noda Turaga da qai vunautaka na itukutuku vinaka nida “lomani ira na vakaloloma kei na dravudravua.” (Same 72:13) Eda lomani ira dina na lewenivanua, eda vinakata gona meda vukei ira.7 Na cava eda vulica ena ivakaraitaki i Jisu? Era tu tale ga nikua e levu era “vaka na sipi e sega na kena ivakatawa.” Era sotava e levu na veika dredre. Eda na vakacegui ira gona nida wasea vei ira na itukutuku vinaka ni Matanitu ni Kalou. (
VA NA SALA MEDA VEIKAUAITAKI KINA
8. Na cava na imatai ni sala eda na veikauaitaki kina ena cakacaka vakaitalatala? Vakatauvatana.
8 Na cava ena uqeti keda meda kauaitaki ira kina na tu ena yalava? Eda na biuti keda ena kedra ituvaki, da qai cakava na ka sara ga eda vinakata mera cakava vei keda. * (Maciu 7:12) Meda raica mada e va na sala meda cakava kina qori. Kena imatai, meda kauaitaka na ka era gadreva yadua. Nida lai vunau, eda na vaka na vuniwai. Na vuniwai vinaka ena kauaitaka na kedra ituvaki yadua na tauvimate. Ena tarogi koya, ena vakarorogo vinaka tale ga ni vakamacalataka tiko na kena mate kei na ka e vakila. Ena sega ni solia mada na wainimate, vakavo ke sa dikevi koya vinaka me kila na ka e ganiti koya. Ena va tale ga qori nida lai vunau, ena sega ni duadua tu ga na noda ivakamacala vei ira ena yalava. Meda kila vinaka mada na kedra ituvaki kei na nodra rai.
9. Na cava meda kua ni nanuma? Vakamacalataka.
9 Ni o sotava e dua ena cakacaka vakavunau, kua ni nanuma ni o sa kila vinaka tu na kena ituvaki, na ka e vakabauta kei na vuna. (Vkai. 18:13) Saga mo kila na ka me baleti koya kei na nona vakabauta ni o tarogi koya vakamaqosa. (Vkai. 20:5) Ke salavata kei na ivakarau ni nomu vanua, taroga na nona cakacaka, nona vuvale, na ka e sotava, kei na nona rai. Nida takiva mai na ka e tu e lomadra, eda na kila kina na kedra ituvaki. Ni matata qori, eda na vakatotomuri Jisu nida kauaitaka na ka era gadreva qai vukei ira.—Vakatauvatana 1 Korinica 9:19-23.
10-11. Me vaka e tukuni ena 2 Korinica 4:7, 8, na cava na ikarua ni sala eda na veikauaitaki kina? Tukuna e dua na ivakaraitaki.
10 Kena ikarua, saga mo vakasamataka na kedra ituvaki. Ena so na gauna 1 Kor. 10:13) Eda kila ni dredre na bula ena vuravura qo, eda vosota rawa ga ni tokoni keda o Jiova. (Wilika 2 Korinica 4:7, 8.) Ia qai vakasamataki ira na sega ni kilai Jiova. Ena dredre sara mera vosota na ituvaki ni vuravura qo nira sega ni vakila nona veitokoni. Me vakataki Jisu, nida nanumi ira, eda na tukuna vei ira “na itukutuku vinaka ni ka vinaka.”—Aisea 52:7.eda rawa ni kila na kedra ituvaki nida dau sotava tale ga na leqa, da qai sega ni uasivi. (
11 Meda dikeva mada na ivakaraitaki nei Sergey e dua na tacida tagane. E dau mamadua qai galugalu ni bera ni vulica na iVolatabu. E dredre me vosa vei ira eso tale. E vulica sara na iVolatabu. E kaya: “Au vulica ena iVolatabu ni nodra itavi na lotu vaKarisito mera wasea na ka era vakabauta. Meu tukuna vakadodonu niu sega ni rawata qori.” Ia e vakasamataki ira vakalevu na se bera ni kila na ka dina, ena dredre sara na kedra ituvaki nira sega ni kilai Jiova. E tomana: “Au marau qai lomavakacegu ena veika vovou au vulica tiko ena gauna qori. Au kila ni bibi mera kila na ka dina eso tale.” Ni kauaitaki ira vakalevu na lewenivanua o Sergey, sa qai yaloqaqa me vunau. E kaya: “Au kurabui ni vakanuideitaki au na noqu wasea na ka e kaya na iVolatabu. E vakaukauataka tale ga na noqu vakabauta na veika vovou au sa vulica.” *
12-13. Na cava meda vosovoso kina nida veivakavulici? Vakatauvatana.
12 Kena ikatolu, mo vosovoso ni o veivakavulici. Nanuma tiko ni se bera sara ni matata vei ira na gonevuli eso na ka dina vakaivolatabu eda kila. Levu e dredre mera biuta na ka era vakabauta tu. De dua era nanuma ke ra biuta na nodra lotu, era sa na yawaki ira nodra lewenivuvale, ira ena itikotiko, era na sega tale ga ni okati ena kavakavanua. Eda na vukei ira vakacava?
13 Vakasamataka mada na ivakatautauvata qo: Na cava e dau caka ena wavu se ikawakawa makawa ni tara tale e dua na ka vou? Ena vakayagataki tiko ga me yacova ni sa oti na wavu vou. Ni sa vakarau dola na wavu vou, ena qai kau tani na wavu makawa. Ena va tale ga qori o ira noda gonevuli. Me rawa nira biuta na ivakavuvuli “makawa” era susugi kina, ena vinakati meda vakavulici ira mera kila na ivakavuvuli “vou,” mera taleitaka tale ga. Qori na ivakavuvuli vakaivolatabu era sega tu ni kila nira se qai tekivu vulica na iVolatabu. Nira kila vinaka, sa na rawarawa nira biuta na ivakavuvuli era susugi mai kina. Na veisau qori ena taura toka na gauna.—Roma 12:2.
14-15. Eda na vukea vakacava e dua e sega sara tu ga ni kila na inuinui ni bula tawamudu, se kila tu ga vakacaca? Tukuna e dua na ivakaraitaki.
14 Nida vosovoso vei ira ena yalava ni vunau, eda na sega ni namaka mera vakabauta se kila sara na ka dina ena imatai ni gauna era rogoca kina. Ia nida kauaitaki ira, eda na vukei ira mera vakasamataka vinaka na ka e tukuna na iVolatabu. Kena ivakaraitaki, eda na vukea vakacava e dua me kila na inuinui ni bula tawamudu e vuravura? Levu era sega sara tu ga ni kila na inuinui qo, se ra kila tu ga vakacaca. Era nanuma ni sega na nodra inuinui na mate. Se ra nanuma nira na lako kece i lomalagi na tamata vinaka. Eda na vukei ira vakacava?
15 Qo na iwalewale e vakayagataka e dua na tacida, e raica ni mana. E wilika e liu na Vakatekivu 1:28. Oti e tarogi itaukeinivale se i vei e vinakata na Kalou meda bula kina na kawatamata, na cava tale ga meda vakila. Levu era dau kaya, “E vuravura, meda mamarau tale ga.” Oti e wilika sara na tacida na Aisea 55:11, qai taroga ke se dei tiko ga na inaki ni Kalou. Vakalevu mera dau kaya na itaukeinivale ni se dei tiko ga. E wilika na tacida na Same 37:10, 11, qai taroga se cava ena yaco ena dua na gauna mai muri. Na iwalewale ni nona vakayagataka na iVolatabu na tacida qo, era mai kila kina e levu ni inaki ni Kalou mera bula tawamudu e vuravura na tamata vinaka.
16-17. Nida vakasamataka na Vosa Vakaibalebale 3:27, na cava eso na ka eda rawa ni cakava meda veikauaitaki kina? Tukuna e dua na ivakaraitaki.
16 Kena ikava, vakasamataka na ka mo cakava mera kila kina ni o kauaitaki ira. Kena ivakaraitaki, vakacava ke osooso o itaukeinivale? Eda rawa ni kere veivosoti da qai tukuna nida na lesuvi koya ena dua na gauna veiganiti. Vakacava ke vinakata me vukei ena dua na ka lailai ena nona vale? Se vinakata me Vosa Vakaibalebale 3:27.tala e dua ni sa dredre me veilakoyaki? Eda rawa ni veivuke ena ituvaki qori.—Wilika
17 Qori na ka e cakava e dua na tacida yalewa. Ena nona veikauaitaki, e volavola kina ena dua na vuvale ni mate e dua vei ratou na gone. Ena rairai nanumi ni sega soti ni bibi na ivola qori, ia e yaga sara ga. E vola eso na tikinivolatabu veivakacegui. E uqeti ratou vakacava na vuvale qori na nona ivola? E kaya o tinadratou: “Au rarawa sara tu ga enanoa. E yaga vakalevu vei keitou na nomu ivola. Au vakavinavinakataka vakalevu na kena veivakacegui. Au wilika beka vaka20 enanoa. E tau vakayalovinaka, vakayalololoma qai veivakayaloqaqataki. Vinaka vakalevu.” E dau yaga dina nida biuti keda ena kedra ituvaki eso tale da qai vukei ira.
DONU NOMU RAI NI O VUNAU
18. Me vaka e tukuni ena 1 Korinica 3:6, 7, me vakacava na noda rai?
18 Eda vinakata me donu noda rai me baleta na noda itavi ni vunau. Eda na vukei ira na lewenivanua mera mai kilai Jiova da qai biuta vua na kena vo. (Wilika 1 Korinica 3:6, 7.) E nona itavi me vagolei ira mai. (Joni 6:44) Na nodra ciqoma na itukutuku vinaka se sega ena vakatau sara ga ena ivakarau ni lomadra. (Maciu 13:4-8) Vakasamataki Jisu mada! E Qasenivuli levu duadua me bau bula e vuravura, ia e levu era sega ni vakabauta na nona itukutuku! Meda kua gona ni yalolailai ke ra sega ni rogoca e levu na itukutuku vinaka.
19. Ena vuavuaivinaka vakacava na noda cakacaka vakaitalatala nida veikauaitaki?
19 Ena vuavuaivinaka na noda cakacaka vakaitalatala nida dau veikauaitaki. Eda na marautaka vakalevu na noda cakacaka vakavunau kei na soli ka. Era na rogoca tale ga na itukutuku vinaka o ira na “yalomalumalumu era muria na sala mera bula tawamudu kina.” (Caka. 13:48) Ni “se rawa, meda caka vinaka vei ira na tamata kece.” (Kala. 6:10) Eda na marau nida vakalagilagia na Tamada vakalomalagi.—Maciu 5:16.
SERE 64 Marautaka na Tatamusuki
^ para. 5 Eda na marautaka noda cakacaka vakavunau nida veikauaitaki, era na via rogoca tale ga e levu na noda itukutuku. Na vuna? Eda na vulica ena ulutaga qo na ivakaraitaki i Jisu, kei na va na sala meda kauaitaki ira kina ena yalava.
^ para. 5 IVAKAMACALA NI VOSA: Na ibalebale ni lomani ena ikotokoto qo oya na nomu nanuma e dua e rarawa se vakalolomataki. Ni tiko vei keda na rai qori, eda na solia noda vinaka taucoko meda veivuke.
^ para. 8 Raica na ulutaga “Muria na Vunau Koula ena Nomu Cakacaka Vakaitalatala” ena Vale ni Vakatawa ni ika15 ni Me, 2014.


text:
WASE 19
‘Ena Bula na ka Kece ena Vanua Kece e Drodrova na Uciwai’
TIKINA BIBI: Na kena vakayacori ena gauna makawa, ena gauna qo kei na gauna se bera mai na raivotu me baleta na uciwai e drodro mai na valenisoro
1, 2. Ena Isikeli 47:1-12, na cava e raica o Isikeli? Na cava tale ga e vulica kina? (Raica na imatai ni iyaloyalo.)
E DUA tale na ka vakatubuqoroqoro e raica o Isikeli ena raivotu ni valenisoro: E drodro tiko mai na itikotiko tabu e dua na mataniwai! Raitayaloyalotaki Isikeli mada ni muria tiko na vanua e drodro kina na wai savasava qo. (Wilika Isikeli 47:1-12.) Na wai qori e drodro vakalalai mai na ilago ni itikotiko tabu qai lai basika volekata na matamata ena tokalau ni valenisoro. E liu tiko vei Isikeli na agilosi ni rau sa biuta mai na valenisoro, e vakarautaka tiko na balavu ni vanua rau muria. E raica na agilosi me lako vakavica i wai o Isikeli, e qai vakila na parofita ni totolo sara na kena titobu, sa lai vaka e dua na uciwai levu e rawa ga ni qalovi!
2 E vulica o Isikeli ni uciwai qori e drodro sara ina Waitui Mate qai vakaotia na kena tuituina ena vanua ga e drodrova, e vakavuna mera bula kina e levu na ika. E raica tale ga ena batiniuciwai nira tubu tu kina e levu na veimataqali vunikau. E veivula e tubu e dua na itei vou e bulabula na kena vuata, qai veivakabulai na drauna. Sa na bau veivakacegui dina vei Isikelina ka e raica, qai vakadeitaka nona inuinui. Ia cava na ibalebale ni raivotu qo vei koya kei ira na kau vakavesu? Na cava na kena ibalebale vei keda nikua?
iBalebale ni Raivotu i Isikeli Vei ira na Kau Vakavesu
3. Na cava era sega ni raica kina na Jiu ena gauna makawa me tiko dina na uciwai e raivotutaka o Isikeli?
3 O ira na Jiu ena gauna makawa era sega ni raica me tiko dina na uciwai e raivotutaki. Ia na tikinivolatabu qo era rairai nanuma kina e dua tale na parofisai uqeti vakalou. Qo me baleta na vakalesui mai ni ka kece, e rairai volatukutukutaka na parofita o Joeli ena rua na senitiuri vakacaca e liu. (Wilika Joeli 3:18.) Nira wilika na Jiu kau vakavesu na vosa uqeti vakalou i Joeli, era sega ni namaka me “tiri” dina mai na veiulunivanua “na waini kamica” se “drodro” mai na veidelana “na sucu”; era sega tale ga ni namaka me drodro mai e dua na mataniwai “ena vale i Jiova.” Qori tale ga na ka era kila na Jiu me baleta na itukutuku ni raivotu i Isikeli, e sega ni dusia e dua na uciwai dina. * Na cava gona e via vakaraitaka tiko o Jiova? Ena vukei keda kina na iVolatabu. Eda na dikeva ena parofisai qo e tolu na ka e veivakadeitaki, e matata qai laurai kina na loloma.
4. (a) Ena uciwai e raivotutaka o Isikeli, na veivakalougatataki cava i Jiova era na namaka na Jiu? (b) Ni vakayagataki ena iVolatabu na vosa “uciwai” kei na “wai,” eda vakadeitaka vakacava ni na vakalougatataki ira na nona tamata o Jiova? (Raica na kato “Uciwai ni Veivakalougatataki i Jiova.”)
4 Uciwai ni veivakalougatataki. E dau vakayagataki vakalevu ena iVolatabu na uciwai kei na wai me vakatayaloyalotaka na drodro ni veivakalougatataki i Jiova, me veivakabulai. E raica o Isikeli na uciwai va qori me drodro mai na valenisoro. Era namaka gona na dauveiqaravi ni Kalou me drodrovi ira na veivakalougatataki vakayalo i Jiova kei na nona veivakabulai, ke ra muria na sokalou savasava. Na veivakalougatataki cava? O ira na bete era na vakavulici ira tale vakayalo. Na kena cabori tale ga na isoro ena valenisoro, era na rawa tale ni nuidei ni na caka na veisorovaki me baleta nodra ivalavala ca. (Isik. 44:15, 23; 45:17) Era na savasava tale, vaka mera sili ena wai savasava e drodro mai na valenisoro.
5. Vakacava ena veirauti vinaka na veivakalougatataki ni uciwai e raivotutaki me kauta laivi na lomaleqa? Vakamacalataka.
5 Vakacava ena veirauti vinaka na veivakalougatataki vei ira kece na Jiu? E kauta laivi na lomaleqa va qori na raivotu ni vakaraitaka na tubu vakacakamana ni wai, oya ena dua vakacaca ga na maile e sa lai yaco na wai lailai qori me dua na uciwai levu! (Isik. 47:3-5) De rairai toso cake na kedra iwiliwili na Jiu era lesu ena nodra vanua; ia ena vakalougatataki ira vakalevu o Jiova me vakaceguya na veika era gadreva. E vakatayaloyalotaka na uciwai na veika e levu, e sega ni caka rawa na kena iwiliwili!
6. (a) Na yalayala veivakadeitaki cava e laurai ena parofisai? (b) Na cava me nanumi tiko me baleta na raivotu? (Raica na ivakamacala e ra.)
6 Wai ni bula. Ena raivotu i Isikeli, e drodro na uciwai ina Waitui Mate, e vakaotia na kena tuituina, qai yaco me waitui bula. Na qele ni ika kei na kena veimataqali era bula kina e lai * (Isik. 47:8-11) E laurai gona ena parofisai e dua na yalayala e veivakadeitaki, oya ni na vakabulai ira na Jiu na sokalou savasava, era na vuavuaivinaka. Ia me nanumi tiko e dua na tikina bibi: Sega ni tamata kece era na ciqoma na veivakalougatataki i Jiova; se me vakabulai ira kece.vakatauvatani tale kei na kena era kune ena Wasa Levu, se na Wasa na Mediterranean. E tiko ena baravi ni Waitui Mate ena tadrua ni rua na tauni e dua na bisinisi ni qoli, e cici vinaka tiko. E kaya na agilosi: ‘Ena bula na ka kece ena vanua kece e drodrova na uciwai.’ Kena ibalebale qori ni wai e drodro mai na vale i Jiova e yacova na Waitui Mate kece? Sega. E vakamacalataka na agilosi ni so na vanua dabibi e sega ni yacova na wai ni bula. Na vanua va qori era “biu tu me masima.”
7. Na cava era vakadeitaka na Jiu era tu vakavesu ena veivunikau e raivotutaki ena batiniuciwai?
7 Na veivunikau me kakana qai veivakabulai. Vakacava o ira na veivunikau ena batiniwai? Era vakarairaivinakataka na vanua ya? E tiko tale ga na kedra ibalebale. Vakasamataka mada nona marautaka o Isikeli kei ira na kainona na vuata vakatitiweli e rawati mai na veivunikau ya, me dua na itei vou e veivula! Qori e vakadeitaka vei ira ni na vakani ira vakayalo o Jiova. Cava eda vulica kina? “Ena veivakabulai” na drauna. (Isik. 47:12) E kila o Jiova ni ka bibi duadua era na vinakata na vakalesui oya na veivakabulai vakayalo, e yalataka gona ni na vakayacora qori. Na nona cakava qori e vakamacalataki ena so tale na parofisai ni kena vakalesui mai na ka kece, eda sa dikeva qori ena Wase 9 ni ivola qo.
8. Na cava e dusia ni na vakayacori na raivotu i Isikeli ena ivakatagedegede levu sara?
8 Eda dikeva ena Wase 9, ni vakaiyalayala ga na vakayacori ni parofisai va qori vei ira na vakalesui. Era vakavuna sara ga qori o ira na Jiu. Ena vakalougatataki ira vakacava o Jiova ke levu era dau lesuva tale na nodra itovo makawa, talaidredre, ra qai vakawaletaka na sokalou savasava? Qori e mositi ira sara ga na yalodina, ra sega tale ga ni marautaka. Ia era kila ni na dei o Jiova ena ka e yalataka, e dau yaco dina. (Wilika Josua 23:14.) Ena vakayacori gona ena dua na gauna na raivotu i Isikeli ena ivakatagedegede levu sara. Ia ena gauna cava?
E Drodro Nikua na Uciwai!
9. Ena gauna cava e vakayacori kina ena ivakatagedegede levu sara na raivotu i Isikeli me baleta na valenisoro?
9 Eda sa dikeva ena Wase 14 ni ivola qo, ni raivotu i Isikeli me baleta na valenisoro ena vakayacori ena kena ivakatagedegede levu sara “ena iotioti ni veisiga,” qori na gauna ena vakacerecerei kina vakalevu na sokalou savasava. (Aisea 2:2; vmr.) E vakayacori vakacava na raivotu qori ena gauna sara ga qo?
10, 11. (a) Na veivakalougatataki cava e drodro mai me vaka na uciwai nikua? (b) E tubu vakacava na drodro ni veivakalougatataki i Jiova me salavata kei na veika e vinakati ena iotioti ni veisiga?
10 Uciwai ni veivakalougatataki. Na veivakalougatataki cava eda nanuma me baleta na wai e drodro mai na vale i Jiova? Oya na ka kece e vakabulabulataki keda vakayalo kei na levu Efeso 5:25-27) E drodro vakacava na veivakalougatataki va qori ena noda gauna?na ka e vakarautaka o Jiova me yaga vei keda. Koya e bibi sara na kaukaua ni veivakasavasavataki ni isoro ni veivoli i Karisito, e vosoti kina noda ivalavala ca. Na makaresese ni ka dina ena Vosa ni Kalou e vaka na wai ni bula e veivakasavasavataki. (
11 Ena 1919 era le vica ga na udolu na dauveiqaravi i Jiova, era marautaka tale ga na kakana vakayalo e vakarautaki mai. E tubu tiko ga na kedra iwiliwili ni toso na yabaki. Nikua sa sivia na walu na milioni na dauveiqaravi ni Kalou. Vakacava e drodro totolo tiko na wai savasava ni ka dina? Io! E sega ni tukuni rawa na levu ni ka dina eda sa mai kila. E bilioni vakacaca na iVolatabu, ivola, mekesini, brochure, kei na tikidua sa drodrovi ira na dauveiqaravi ni Kalou ena senitiuri sa oti. Me vaka na uciwai e raivotutaka o Isikeli, e tubu totolo tiko ga na drodro ni ka dina e savasava me vakacegui ira na karamaca tu vakayalo e veiyasa i vuravura. Sa dede na kena tabaki tiko na ivola vakaivolatabu. Nikua era sa tu tale ga ena jw.org ena sivia na 900 na vosa! E uqeti ira vakacava na yalomalumalumu na wai ni ka dina va qori?
12. (a) Sala cava e veivakabulabulataki kina vakayalo, vakayago na ka dina? (b) Na ivakasala veiganiti cava nikua e laurai ena raivotu? (Raica tale ga na ivakamacala e ra.)
12 Wai ni bula. E tukuni vei Isikeli: ‘Ena bula na ka kece ena vanua kece e drodrova na uciwai.’ Vakasamataka na kena drodro na itukutuku ni ka dina vei ira kece na gole mai ena noda vanua vakayalo. Na ka dina ena iVolatabu e sa uqeta e milioni vakacaca na yalomalumalumu, ra qai bulabula vinaka tale ga vakayalo. Ia e veiganiti tale ga na ivakasala e tiko ena raivotu: Sega ni tamata kece era na dei ena ka dina. Me vaka ga na vanua lolobo qai dabibi ena raivotu i Isikeli me baleta na Waitui Mate, era tiko eso era sega ni kauai, era sega ni via ciqoma qai muria na ka dina. * Meda kua mada ga ni vakataki ira qori!—Wilika Vakarua 10:16-18.
13. Na cava eda rawa ni vulica nikua me baleta na veivunikau ena raivotu?
13 Na veivunikau me kakana qai veivakabulai. Vakacava e veivakauqeti nikua na ka eda vulica ena veivunikau ena batiniuciwai? Io! Nanuma tiko, ni veivunikau ya era vuataka e veivula na itei vou e tubu mai kina na vuata vakatitiweli, e veivakabulai tale ga na drauna. (Isik. 47:12) Eda lai nanuma kina na nona daulomasoli na Kalou eda qarava, e vakani keda qai vakabulai keda vakayalo. Nikua e tauvimate qai walokai tu vakayalo na vuravura. Ia vakasamataka mada na ka sa vakarautaka o Jiova. Ni o wilika oti e dua na ulutaga ena noda ivola, lagata na iotioti ni sere ena dua na noda soqo, se ni o sarava oti e dua na vidio se broadcasting, o raica me ka ni veivakalougatataki na kakana vakayalo va qori? Eda vakani vinaka dina. (Aisea ) Vakacava e vakabulabulataki keda na kakana vakayalo? Na ivakasala vinaka eda rogoca e yavutaki sara ga ena Vosa ni Kalou, era vukei keda meda vorati ira na keda meca era rawa ni vakaleqai keda vakayalo me vaka na itovo dukadukali, kocokoco, kei na lailai ni vakabauta. E tuvanaka tale ga o Jiova na sala mera vukei kina na lotu vaKarisito era tauvimate vakayalo. (Wilika 65:13, 14Jemesa 5:14.) Eda sa kalougata dina, me vaka e laurai ena raivotu i Isikeli ni veivunikau.
14, 15. (a) Na cava eda vulica me baleta na vanua dabibi e sega ni vakabulai ena raivotu i Isikeli? (b) E yaga vakacava vei keda nikua na raivotu i Isikeli me baleta na uciwai?
14 Ena gauna vata qori eda rawa ni vuli ena vanua dabibi a sega ni vakabula na wai. Macala ga nida na vinakata me vakalougatataki keda o Jiova. Ena ka vakaloloma dina ke da sega ni via vakabulai, me vakataki ira na levu era lecaika tu vakayalo ena vuravura qo. (Maciu 13:15) Eda marautaka ga ni yaga tiko vei keda na uciwai ni veivakalougatataki. Nida gumatua na gunuva na wai savasava ni ka dina ena Vosa ni Kalou, nida vunautaka na ka dina, muria nodra veidusimaki vakayalololoma na qase, era veivakacegui nira vakavulici vua na dauveiqaravi yalodina, eda na rairai vakasamataka kina na uciwai e raivotutaka o Isikeli. Na uciwai qori e veivakabulai qai bulabula vinaka na vanua kece e drodrova!
15 Ena vakayacori vakacava na raivotu ni uciwai qo ena dua na gauna se bera mai? Eda na raica na rabailevu ni kena vakayacori na parofisai qo ena Parataisi sa voleka qo.
iBalebale ni Raivotu ena Parataisi
16, 17. (a) Sala cava ena rabailevu kina na wai ni bula e Parataisi? (b) Ena yaga vakacava vei keda na uciwai ni veivakalougatataki ena Parataisi?
16 O dau raitayaloyalotaka ni o tu e Parataisi kei ira nomu itokani, vuvale, o qai marautaka tu na bula? Ni o vulica na raivotu i Isikeli me baleta na uciwai, ena vukei iko mo kila vinaka na parofisai. Ena sala cava? Dikeva tale mada na tolu na tikina ena raivotu.
17 Uciwai ni veivakalougatataki. Ena rabailevu sara e Parataisi na uciwai vakaivakatakarakara, oya ni na yaga vakayalo, vakayago tale ga. Ena Duanaudolu na Yabaki ni Veiliutaki Vakatui i Jisu, ena vukei ira na yalodina na Matanitu ni Kalou me yaga vei ira na ivoli ena ivakatagedegede levu sara. Era na vukei tiko vakamalua mera uasivi! Sa na sega tale na tauvimate, vuniwai, nasi, valenibula, kei na inisua ni bula! Na wai ni bula qori ena drodrovi ira na milioni vakacaca era bula mai ena Amaketoni, qo “e dua na isoqosoqo levu” ena bula sivia “na veivakararawataki levu.” (Vkta. 7:9, 14) Ena veivakurabuitaki ni tekivu drodro na uciwai ni veivakalougatataki, ia ena drodro ga vakalailai ni vakatauvatani ena ka ena qai yaco malua. Me vaka na raivotu i Isikeli, ena tubu na uciwai me vakaceguya e levu.
18. Ena loma ni Duanaudolu na Yabaki, ena titobu vakacava na “uciwai ni wai ni bula”?
Vkta. 22:1) E milioni vakamilioni se bilioni era na vakaturi mai na mate qai soli vei ira na galala mera bula tawamudu e Parataisi! Na veivakalougatataki i Jiova ena Matanitu ni Kalou ena okati kina na nodra vakabulai mai e levu era sa mate, sa dede nodra davo tu, ra kuvuniqele e vuravura. (Aisea 26:19) Ia vakacava era na bula tawamudu tiko ga o ira na vakaturi qori?18 Wai ni bula. Ena loma ni Duanaudolu na Yabaki, ena yaco me lai titobu sara na “uciwai ni wai ni bula.” (
19. (a) Na cava ena dusia ni wai vou ni ka dina ena tu e Parataisi? (b) Ena sala cava era na “biu tu me masima” eso ena gauna se bera mai?
19 E nodra sara ga na digidigi. Ena dola ena gauna ya na ivolavivigi vou. Na wai veivakabulabulataki i Jiova ena okati kina eso na ka dina vovou, na ivakaro vou vakayalo. Sa bau marautaki dina nida vakasamataka na inuinui va qori, se vakacava? Ia eso era na sega ni via muria na ivakaro vou, era na digia mera talaidredre vei Jiova. Era na rairai veivorati eso ena loma ni Duanaudolu na Yabaki, ia era na sega ni vakatarai mera vakacacana na Parataisi. (Aisea 65:20) Eda na rairai nanuma na raivotu i Isikeli kei na vanua dabibi era sega ni bulabula, era “biu tu me masima.” Sa na bau lialia dina o ira na yalokaukaua era sega ni via gunuva na wai ni bula! Ni oti na Duanaudolu na Yabaki, era na to vei Setani e dua na ilala dauveivorati. Ena tautauvata ga na ka era sotava o ira kece na cata na dodonu ni veiliutaki i Jiova: era na rusa tawamudu.—Vkta. 20:7-12.
20. Na ituvatuva cava ena yaga vei keda ena loma ni Duanaudolu na Yabaki e veisemati kei na veivunikau e raica o Isikeli?
20 Na veivunikau me kakana qai veivakabulai. E vinakata o Jiova meda bula tawamudu kece. Meda rawata na ka e vakarautaka mai, e vakadeitaka me dua tale na ituvatuva me vakataki ira na vunikau e raica o Isikeli. Ia ena Parataisi, o Jiova ena vakarautaka na veivakalougatataki vakayago, vakayalo tale ga. E lomalagi, o Jisu Karisito kei ira na 144,000 era na veiliutaki vakatui kei koya me Duanaudolu na Yabaki. Nira ilawalawa bete, era na raica na 144,000 me yaga na isoro i Karisito, mera vukei kina na tamata yalodina mera uasivi. (Vkta. 20:6) Na ituvatuva ni veivakabulai vakayago, vakayalo qori eda lai nanumi ira kina na veivunikau e raica o Isikeli ena batiniuciwai, era vuataka na vuata bulabula qai veivakabulai na drauna. Na raivotu i Isikeli e veidonui kei na dua tale na parofisai totoka e vola na yapositolo o Joni. (Wilika Vakatakila 22:1, 2.) Na draunikau ni veivunikau e raica o Joni “era vakabulai kina na veimatanitu.” Ena yaga vei ira na milioni vakamilioni na yalodina na nodra veiqaravi vakabete na 144,000.
21. E yaga vakacava nomu vakasamataka na raivotu i Isikeli me baleta na uciwai? Na cava ena veivosakitaki ena ulutaga tarava? (Raica na kato “Yaco na Wai Lailai me Uciwai Levu!”)
21 Ni o vakasamataka vakatitobu na raivotu i Isikeli me baleta na uciwai, macala ga ni o na vakila na vakacegu qai vakadeitaka nomu inuinui. Sa na dua dina na gauna totoka meda vakanamata kina! Vakasamataka mada nona vakarautaka o Jiova na parofisai ena udolu vakacaca na yabaki sa oti, me rawa nida raitayaloyalotaka na bula e Parataisi. E yalovosovoso ni sureti keda meda tu e kea, meda raica na kena vakayacori ena ivakatagedegede levu, na ka dina e yalataki ena parofisai. Vakacava o na tiko e kea? O na rairai vaqaqa ke o rawa ni tiko dina e Parataisi. Eda na qai dikeva na sala e veivakadeitaki kina na iotioti ni parofisai i Isikeli.
^ para. 3 Kena ikuri, o ira na Jiu era nanuma vinaka tu na nodra vanua, era na rairai kila ni qo e sega ni uciwai dina baleta ni sega ni tiko e dua na valenisoro ena ulunivanua cecere. E rawa ni nanumi tale ga ni drodro na uciwai mai Jerusalemi ina Waitui Mate, sa na sega tu ga ni rawa.
^ para. 6 Era raica na matavosa qori eso na daunitukutuku me ka vinaka, oya ni dua na bisinisi vinaka ena yasayasa ni Waitui Mate na kumuni ni masima me dau maroroya vakadede na ka. Ia nanuma tiko ni tukuni ena parofisai ni na “sega ni bula” na vanua dabibi ya. Ena va tu ga qori ni sega ni drodrova na wai ni bula mai na vale i Jiova. Kena irairai ni tuituina ena vanua dabibi qori e vakaibalebaletaka na ca.—Same 107:33, 34; Jere. 17:6.
^ para. 12 Vakasamataka tale ga na vosa vakatautauvata i Jisu me baleta na lawa. Era coko kina e levu na ika, ia era qai yaco eso mera sega ni “vinaka.” E vinakati mera viritaki laivi na ka ca. E veivakasalataki kina o Jisu ni dua na iwiliwili vinaka era na gole mai ena isoqosoqo i Jiova, toso na gauna era na rairai sega ni yalodina.—Maciu 13:47-50; 2 Tim. 2:20, 21.


text:
IVOLA NI SOQONI–NODA BULA VAKARISITO KEI NA CAKACAKA VAKAITALATALA Epereli 2017
Vakatutu
Vakatutu ni Yadra! me vakavulici tale ga na ka dina me baleta na Matanitu ni Kalou. Vakayagataka na vakatutu mo bulia kina nomu ivakamacala.
IYAU MAI NA VOSA NI KALOU
Laivi Jiova me Moica Nomu Vakasama kei na Nomu iTovo
Na Dautulituli Levu e moica na noda itovo vakayalo, ia meda cakava na noda itavi.
NODA BULA VAKARISITO
Kidavaki Ira Vakayalololoma
Mera raica o ira na tiko ena soqoni na noda veilomani vaKarisito. Na cava mo cakava me taleitaki kina na tiko ena Vale ni Soqoni?
IYAU MAI NA VOSA NI KALOU
E Tiko Vei Iko na ‘Uto mo Kilai’ Jiova?
Ena Jeremaia wase 24, e vakatauvatani keda o JIova ina lolo. O cei o ira na lolo vinaka, eda na vakatotomuri ira vakacava nikua?
NODA BULA VAKARISITO
Meda Vakayaloqaqataki Ira na Malumu Vakayalo
Era se ka talei tiko ga vei Jiova o ira na malumu vakayalo. Eda na vukei ira vakacava mera lesu ina ivavakoso?
IYAU MAI NA VOSA NI KALOU
Mo Yaloqaqa me Vakataki Jeremaia
Parofisaitaka o Jeremaia ni na vakarusai o Jerusalemi. A yaloqaqa tiko ga vakacava?
NODA BULA VAKARISITO
Veivakayaloqaqataki Noda Sere
Na noda sere e vakayaloqaqataki ira na tacida era vesu tu ena keba ni veivakararawataki e Sachsenhausen. Ena vakayaloqaqataki keda na sere qori nida vakatovolei.
IYAU MAI NA VOSA NI KALOU
Parofisaitaka o Jiova na Veiyalayalati Vou
E duidui vakacava na veiyalayalati vou mai na veiyalayalati ni Lawa, e yaga tawamudu vakacava?


text: 20 “Na Matanitu vakalomalagi e vaka e dua na itaukei ni vale, e lako ena matakacaca me lai kauti ira mai eso mera mai cakacaka ena nona loganivaini.+2 Ni sa veidinadinati oti kei ira na tamata cakacaka me kedra isau ena dua na siga e dua na dinari,* sa qai talai ira ina nona loganivaini.3 Ni lako ina makete rauta na ikatolu ni aua,* e raica sara nira tu kina eso era sega ni cakacaka,4 mani kaya vei ira, ‘Ni lako tale ga ina loganivaini, au na solia vei kemuni na isau e veirauti.’5 Era mani lako sara. E cakava tale ga qori ni lako ena ikaono* kei na ikaciwa* ni aua.6 Ni lako yani rauta na ika11* ni aua, se baci raica nira tu kina eso era sega ni cakacaka, mani kaya tale ga vei ira, ‘Sa voleka ni cava na siga, na cava oni se sega tiko ga kina ni cakacaka?’7 Era kaya vua, ‘E sega ni dua e saumi keimami.’ Mani kaya vei ira, ‘Ni lako tale ga ina loganivaini.’8 “Ni sa yakavi, sa qai kaya na itaukei ni loganivaini vua na nona iliuliu ni cakacaka, ‘Kacivi ira na tamata cakacaka mo saumi ira,+ tekivu vei ira na muri me lai cava vei ira na liu.’9 Era lako yani o ira na tekivu ena ika11 ni aua, e soli vei ira e yadua na dinari.*10 Nira sa veisaumi na tekivu e liu, era nanuma ni na levu cake na kedra isau, ia e soli tale ga vei ira e yadua na dinari.*11 Ia nira taura na kedra isau, era vosavosa vua na itaukei ni vale12 era kaya, ‘O ira na muri era cakacaka ena dua ga na aua, ia oni raica me keimami tautauvata ga. Keimami oga, keimami vosota tale ga na todra ni siga ena siga taucoko!’13 E kaya ni sauma nona vosa e dua vei ira, ‘Na wekaqu, e sega ni dua na noqu cala. Vakacava, daru a sega ni veidinadinati me kemu isau e dua na dinari?*+14 Taura na kemu isau, lako. Au vinakata meu solia vei koya e muri na ka vata ga au solia vei iko.15 Au lewa ga na noqu iyau, se vakacava? O matacataki au ena vuku ni noqu yalovinaka?’+16 O koya gona, o ira na muri era na liu, o ira na liu era na muri.”+17 Ni gole cake i Jerusalemi o Jisu, e kauti ratou vakatikitiki na 12 na tisaipeli qai kaya vei ratou e gaunisala:+18 “Raica! Tou sa lako cake tiko qo i Jerusalemi, ena lai soli na Luve ni tamata vei ira na iliuliu ni bete kei ira na vunivola. Era na tauca vua na itotogi mate+19 era na soli koya vei ira na kai veimatanitu mera vakalialiai koya, kuitataki koya, qai vakamatei koya ena kau,+ ia ena vakaturi ena ikatolu ni siga.”+20 E lako yani vua na wati Sepeti+ kei rau na luvena tagane, e cuva vua me kerea e dua na ka.+21 E tarogi tinadrau: “Na cava o vinakata?” E kaya vei Jisu: “Ni vakadonuya mada me rau dabe ena nomuni Matanitu na luvequ, e dua ena yasamuni imatau kei na dua ena yasamuni imawi.”+22 E kaya o Jisu: “Drau sega ni kila na ka drau kerea. Vakaevei, e rawa ni drau gunu ena bilo au vakarau gunu kina?”+ Rau kaya vua: “Keirau rawa.”23 E kaya vei rau: “Drau na gunuva dina na mequ bilo,+ ia au sega ni lewa se o cei me dabe ena yasaqu imatau se yasaqu imawi, sa tiko ga o ira e vakarautaki me nodra me vaka sa lewa o Tamaqu.”+24 Ni ratou rogoca na vo ni le tini, eratou sevaki rau sara ga na veitacini.+25 Ia e qai kacivi ratou o Jisu qai kaya: “Dou kila nira dau vakacolasau na iliuliu ni veimatanitu qai dau voravora na nodra veiliutaki na vetaicake.+26 Mo dou kua ni va ya,+ o koya e via turaga vei kemudou me nomudou dauveiqaravi,+27 o koya e via liu me nomudou tamata cakacaka.+28 Me vaka ga ni a sega ni lako mai na Luve ni tamata me qaravi, ia me veiqaravi ga,+ me solia tale ga na nona bula me kedra ivoli e le levu.”+29 Era le levu na muri koya ni ratou biuti Jeriko.30 Rau dabe toka e batinisala e rua na mataboko, ni rau rogoca ni tavali o Jisu, rau qai kaci yani: “Turaga, Luvei Tevita, ni lomani keirau!”+31 Era karaci rau na ilala levu me rau tiko lo, ia sa qai tubu cake ga na domodrau, ni rau kailavaka: “Turaga, Luvei Tevita, ni lomani keirau!”32 E tu vakadua o Jisu, kacivi rau mai qai kaya: “Na cava drau vinakata meu cakava vei kemudrau?”33 Rau tukuna vua: “Turaga, me rai na matai keirau.”34 Ena levu ni nona lomani rau, e tara na matadrau o Jisu,+ rau mani rai ena gauna vata ya, rau muri koya sara.


text:
Arsenal: Ethan Nwaneri, 15, dauqito gone duadua ena sotasota ni Premier League.
Written by Atu Kurumudu on September 19, 2022
Ethan Nwaneri e se qai yabaki 15 ka cauravou gone duaduda ena itukutuku ni veigauna me qito ena sotasota ni
Premier League ena nodratou a qaqa vei Brentford ena kai 3-0. Lewena tiko na cauravou oqo na timi ni Arsenal.
Sucu ena Maji -2007, ka se qai yabaki 15 ka 181 na siga me voroka kina nai sausau ka taura tu mai o Harvey Elliot.
Nwaneri ena siqeleti naba 83
Elliot qa qito vei Liverpool e yabaki 16 , 30 na siga ena gauna a lewena kina na tmi ni Fulgamena 2019.
Kena isau na cauravou oqo e toka sara ena $150,000 vakacaca na udolu ena dua na yabaki.
source:bbc


text:
Jeremaia
Chapter 2
Sa yaco tale vei au na vosa i Jiova, ka vaka,
2 "Mo la'ki kacivaka e na daliga i Jerusalemi, ka vaka, 'Sa tukuna vakaoqo o Jiova: "Au sa nanumi iko, na nomu yalololoma ni o a gone, na loloma ni nodaru veimusuki, ni o a muri Au voli e na veikau, e na vanua sa sega ni tei.
3 Sa tabu o Isireli me nei Jiova, nai sevu ni Nona vuata; o ira kece sa vakacacani koya, era na cala; na ca ga ena yacovi ira," sa tukuna o Jiova.'"
4 Dou rogoca na vosa i Jiova, na mataqali i Jekope kei na veivuvale kecega ni mataqali i Isireli.
5 Sa tukuna vakaoqo o Jiova: "Na cala cava era a kunea na tamamudou vei Au, me ra lako vakayawa tani kina vei Au, ka muria na matakau, ka ra dausoro kina ki na matakau?
6 Era sa sega talega ni tukuna, 'E vei o Jiova, o Koya ka kauti keda cake mai na vanua o Ijipita, ka tuberi keda e loma ni veikau, e na vanua liwa lala ka sukusukura, na vanua ni dausiga kei na yaloyalo ni mate, na vanua sa sega e dua e lakova, ka sega na tamata e tiko kina?'
7 Au a kauti kemudou mai ki na vanua sautu, mo dou kania na vuana kei na kena ka vinaka. Ia ni dou sa curu kina, dou sa vakadukadukalitaka na Noqu vanua, kei na Noqui votavota me ka vakasisila.
8 Era sa sega ni tukuna na bete, 'E vei o Jiova?' Kei ira talega na vu-ni-vunau era sa sega ni kilai Au; o ira nai liuliu era sa cala vei Au; o ira talega na parofita era sa parofisai e na vukui Peali, ka muria na ka sa sega ni yaga.
9 "O koya oqo Au na ia kina na veilewai kei kemudou," sa tukuna o Jiova, "Kei ira talega na luvedra na luvemudou Au na ia na veilewai.
10 Dou lako mada yani ki na veibaravi mai Saipurusi, ka raica; Talatala ki Kitari, ka nanuma deivaki, ka raica se dua kina na ka vakaoqo.
11 Sa dua li na vanua me vakaisosomitaka na nona kalou, ena ka sa sega ni kalou? Ia o ira na noqu tamata era sa vakaisosomitaki Koya na nodra i ukuuku ena ka sa sega ni yaga.
12 Dou kidacala, na lomalagi, ena ka oqo, ka domobula; dou dravudravua mai," sa tukuna o Jiova.
13 "Ni sa rua na ka ca era sa cakava na Noqu tamata: Era sa biuti Au, na mata-ni-wai bula, ka ra sa taya me nodra na saqa — na saqa kavoro ka sa lu tikotikoga.
14 "O Isireli beka na bobula? Se a sucu bobula beka o koya? Na cava sa qai vakacacani kina?
15 Na luve ni laioni era sa kurauti koya, ka tabalaka na domodra; Era sa vakalalataka na nona vanua; Na nona veikoro sa kama, sa sega e tiko kina.
16 O ira talega na lewe i Nofi kei Tapanesi era sa vorolaka na buradelamu.
17 O a sega li ni vakayacora vei iko oqo, ni o sa biuti Jiova na nomu Kalou, ni a tuberi iko voli e na sala?
18 Ia oqo, na cava mo via lako kina ki Ijipita, mo gunuva na wai ni Siori? Se cava mo via lako kina ki Asiria, mo gunuva na wai ni Uciwai?
19 Ena kemu kuita na nomu ca, ia na nomu vuki tani ena vunauci iko; mo kila ga ka raica ni sa ka ca ka gaga ni o sa biuti Jiova na nomu Kalou, ni sa sega ni tu vei iko na rerevaki Au," sa tukuna na Turaga o Jiova ni lewe vuqa.
20 "Ka'u a musuka mai liu na kemui vua, ka drutia na kemui vau; ia o a tukuna, 'Au na sega ni talaidredre;' ia e na ulu-ni-koro cecere kecega kei na ruku ni kau bulabula kecega o sa lako sese kina, ka ia na dautagane.
21 E dina ni'u a tei iko mo vaini vakaturaga, mo sore ni kau bulabula. E vakaevei ni o sa qai vuki e Mataqu moitei ca ni vaini tani?
22 Ia kevaka o sa savai iko e na lase, ka vakalevutaka vei iko na sovu, sa volai tu ga e Mataqu na nomu caka cala," sa tukuna na Turaga o Jiova.
23 "O sa tukuna vakacava, 'Au sa sega ni vaqeleqelewataki, au sa sega ni muri Peali? Mo raica na nomui valavala e na buca, kila mada na ka o sa cakava: na kameli totolo o iko sa vereverea na kenai lakolako,
24 Kei na asa kila sa daulasa mai veikau, sa boiboica na cagi ni sa gagano voli; ni sa via veimoceri, o cei me vakalesui koya tani? O ira kece era qarai koya, era na sega ni via oca wale; ena kena vula, era na qai kunei koya.
25 Me kua mada ni sega ni vakaivava na yavamu; ka tarova na nomui tilotilo, mo kakua ni viagunu. Ia o a tukuna, Sa sega vei au nai nuinui. Sega! Ni'u a lomani ira na kai tani, ka'u na muri ira ga.'
26 "Me vaka sa madua na daubutako ni sa kune, sa madua vakakina na mataqali i Isireli; o ira kei na nodra tui, kei na nodra turaga, kei na nodra bete, kei na nodra parofita,
27 Ni ra tukuna ki na kau, 'O iko na tamaqu;' ki na vatu talega, 'O iko o a vakasucumi au.' Ka ni ra sa vakanadaku vei au, ka sega ni vakanamata mai. Ia e na gauna ni nodra rarawa era na tukuna, 'Mo ni tucake mai, ka vakabulai keimami.'
28 Ia sa E vei o ira na nomu kalou o sa cakava me yaga vei iko? Me ra tucake mai, kevaka era sa vakabulai iko rawa e na gauna ni nomu rarawa; na nomu kalou, o iko Juta sa tautauvata na kedra i wiliwili kei na nomu veikoro.
29 "Na cava dou na mai tukuna vei au? Oi kemudou kecega dou sa vuki tani vei au," sa tukuna o Jiova.
30 "Sa ka walega na Noqu cudruvi ira na luvemudou; Era sega ni ciqoma nai vakavuvuli. Na nomudoui seleiwau sa kani ira na nomudou parofita me vaka na laione e dauveivakamatei.
31 "Kemudou nai tabatamata, dou kila mada na vosa i Jiova. Au a vaka beka na veikau e Isireli; se na vanua butobuto loaloa? A cava era sa tukuna kina na Noqu tamata, 'Keimami sa veitalia ga; keimami na sega ni lako tale vei iko'?
32 Me guilecava li na goneyalewa na nona ka ni ukuuku, se na yalewa sa qai vakawati na nonai sulu ni vakawati? Ia na Noqu tamata era sa guilecavi Au ka bogi vuqa sa sega ni wili rawa.
33 "A cava o sa ia kina nai valavala vakaveiwedevi mo kere ka ni loloma kina? O koya oqo o sa vakavulica na nomu sala vei ira na yalewa ca.
34 Sa kune talega e na bui ni nomui sulu na dra ni yalodra era sa sega ni cala ka ra dravudravua: Sa sega ni'u kunea ena Noqu qara vuni, ia sa tu ga vei ira kecega oqo.
35 Ia o sa tukuna, E na vuku ni'u sa sega ni cala, ena suka tani ga vei au na Nona cudru. Raica, Au na ia na veilewai kei iko, ka ni o sa tukuna, 'Au sa sega ni valavala ca.'
36 A cava o sa daulako voli kina e veivanua mo veisautaka na nomu sala? O na maduataki Ijipita talega, me vaka o sa maduataki Asiria.
37 Io, o na lako tani mai vei koya, ka na toka na ligamu ki ulumu; Ni sa biuti ira o sa vakararavi kina o Jiova, ia o na sega ni tamata yaco ena vukudra.


text:
IKURI
iWasewase Lalai ni Dra kei na Veisele
iWasewase lalai ni dra. Qo e wasei mai na va na iwasewase lelevu ni dra, na red cell, white cell, platelet kei na plasma. Kena ivakaraitaki, e tiko ena red cell na protein hemoglobin. Eso na ka e kau mai na noda hemoglobin kei na nodra na manumanu e dau vakayagataki vei ira e lailai nodra dra se sivia na dra e lako tani mai yagodra.
E dua na iwase levu se rauta ni 90 na pasede ni plasma e wai qai levu kina na hormone, eso na mataqali masima, enzyme, na nutrient, wili kina na mineral kei na suka. E tiko tale ga ena plasma na ka e vakavuna me cevata na dra (clotting factor) kei na ka e valuta na manumanu ni mate kei na protein me vaka na albumin. Ke dua e donuya na ituvaki ena rawa ni tauvi koya kina e dua na mate, era na rairai vakatura na vuniwai me cula ena gamma globulin e kau mai na plasma ni nodra dra o ira e sega ni tauvi ira rawa na mate ya. Na white blood cell e tiko kina e dua na mataqali wai e vakatokai na interferon kei na interleukin e rawa ni vakayagataki me valuti kina na manumanu lalai e dau vakadewa na kenisa kei na mate tale eso.
Me vakadonuya beka na lotu vaKarisito me vakayagataki na iwasewase lalai ni dra ena veiqaravi vakavuniwai e caka vua? Sega ni tukuna na iVolatabu na ka me caka, e dodonu gona me vakatulewa sara ga na lotu vaKarisito yadua ni vakayagataka nona lewaeloma. Nira vakasamataka nodra vakaroti na Isireli ena Lawa mera “livia ga ena qele” na dra ni manumanu, era na sega kina ni vinakata eso na lotu vaKarisito me vakayagataki vei ira na iwasewase lalai kece ni dra. (Vakarua 12:22-24) So tale era sega ni via tauri dra se na kena iwasewase lelevu, ia era vakadonuya na veiqaravi e vakayagataki kina e dua vei ira na iwasewase lalai. De ra nanuma ni iwasewase lalai ni dra sa sega ni vakatakarakarataka na nona bula o itaukei ni dra baleta sa wasei tani mai na dra taucoko.
Ni vinakati mo vakatulewa me baleta na iwasewase lalai ni dra, ena vinaka mo taroga: Noqu sega ni vinakata na iwasewase lalai kece ni dra, au kila beka ni okati kina na wainimate e caka mai na dra me valuta na mate se me vakacevatataka na dra me tarovi kina na kena drodro vakayauyau? Au rawa ni vakamacalataka vei vuniwai na vuna au vakadonuya kina se sega na iwasewase lalai ni dra?
iWalewale ni Veisele. E okati eke na hemodilution kei na cell salvage. Ena hemodilution, e vakadrodroi tani mai na yago na dra, sosomitaki toka vakawawa ena wainimate me vakalevutaka na dra, oti sa qai vakadrodroi lesu na dra ina yago. Ena cell salvage, na dra e drodro tani ena gauna ni veisele e kumuni qai tauvuloni. Na dra tale ga mai na mavoa e rawa ni vakasavasavataki qai vakasukai vua e mavoa. Ia me vaqaqa vinaka na lotu vaKarisito na ka e via cakava o vuniwai ni sega ni tautauvata na iwalewale e taurivaka na vuniwai yadua.
Ni o bera ni vakatulewa, ena vinaka mo taroga: ‘Ke vakadrodroi tani mai yagoqu eso na dra qai mudu tu vakalailai na kena drodro, ena vakatulewataka beka noqu lewaeloma ni se noqu dra tiko ga oya qai sega ni dodonu me ‘livi ina qele’? (Vakarua 12:23, 24) Ena vakaleqai beka noqu lewaeloma vakavulici vakaivolatabu ke vakadrodroi tani mai yagoqu eso na dra ena gauna ni veisele, waki vata kei na so na wainimate qai vakadrodroi lesu i yagoqu? Keu sega ni vakadonuya na veiqaravi vakavuniwai e vakayagataki ga kina noqu dra, au kila niu na sega tale ga ni vakadonuya me dikevi na noqu dra, me vakayacori vei au na hemodialysis, se vakayagataki vei au ena gauna ni veisele na misini e pamutaka na dra ina uto kei na yatevuso?’
Na lotu vaKarisito yadua ena vakatulewataka na ka me caka ena nona dra ena gauna ni veisele. Qori e okati kina na vakadidike se veiqaravi vakavuniwai e caka me baleta na nomu dra me vaka na kena vakadrodroi tani mai yagomu, vakasavasavataki qai vakadrodroi lesu.


text:
Polo
Na polo e dua na ka e sega ni vakayagataki rawa (e mokimokiti ia ena so na gauna e dau ovoid) kei na kena vakayagataki. E dau vakayagataki ena qito polo, na vanua e dau vakamuri kina na qito ena gauna ni polo me vaka e tarai, caqeta se viritaki mai vei ira na dauqito. Na polo e rawa talega ni vakayagataki me baleta na itaviqaravi noda, me vaka na kena qaravi se juggling. Na polo e caka mai na iyaya ni daramaka na veika dredre e dau vakayagataki ena Idinia ni ivolakerekere me vakalekaleka kina na tawasei ka, ka kilai me vaka na polo ni qito ka. Na iyaragi vurumemea loaloa e vakayagataka na vatu kei na kaukamea polo me projectiles.


text:
IVOLA NI SOQONI–NODA BULA VAKARISITO KEI NA CAKACAKA VAKAITALATALA Epereli 2016
Vakatutu
Vakatutu ni kena soli na Yadra! kei na ivola Kaya na iVolatabu. Vakayagataka na ivakaraitaki qo mo bulia kina nomu vakatutu.
IYAU MAI NA VOSA NI KALOU
Veiuqeti Qai Veivakayaloqaqataki ena Vosa Rogovinaka
E sega ni vakacegui Jope na ka eratou tukuna nona itokani, eratou beitaki koya ga me kuria nona nuiqawaqawa. (Jope 16-20)
NODA BULA VAKARISITO
Ulutaga Vou me Tekivu Kina na Veivosaki
Veivosakitaka na ulutaga vakaivolatabu ena ulutaga vou “Cava e Kaya na iVolatabu?”
IYAU MAI NA VOSA NI KALOU
Vorata o Jope na Rai Cala
Veidutaitaka na lasu i Setani kei na rai i Jiova me baleti keda. (Jope 21-27)
IYAU MAI NA VOSA NI KALOU
Vakaraitaki Vinaka o Jope ena Yalodina
Vakadeitaka o Jope me muria na ivakatagedegede savasava i Jiova, me muria tale ga nona lewadodonu. (Jope 28-32)
IYAU MAI NA VOSA NI KALOU
Na iTokani Dina e Veiuqeti Nona iVakasala
Vakatotomuri Ilaiu ni veiuqeti nona ivakasala vei Jope na nona itokani. (Jope 33-37)
GUMATUA ENA CAKACAKA VAKAITALATALA
Veisureti ena Soqo ni Veiwasewase
Ka meda nanuma nida veisoliyaka na ivola ni veisureti ni soqo ni veiwasewase. Vakatovotovotaka na vakatutu.
NODA BULA VAKARISITO
Ka me Nanumi ena Soqo ni Veiwasewase
Vakasamataka na sala o na vakaraitaka kina na loloma ena soqo.


text:
Kolosa
Chapter 2
Au vinakata mo dou kila na levu ni noqu lomaleqataki kemudou kei iratou mai Leotisea, kei ira talega keimami se bera ni bau sota vata,
2 Me bolei na yalodra, me kua na datuvu, mera yalovata ka veilomani, ka mera kila sara ni sa nodra tu na bula kei na talei ni ka vuni, mai vei Tamada kei Karisito.
3 Ni sa tu taucoko Vua nai yau talei ni yalomatua kei na vuku.
4 Na ka oqo au sa tukuna rawa vei kemudou me kakua ni dua e mai rawai kemudou ena vosa ni veicavilaki.
5 E dina ni datou sega ni tiko vata, io na yaloqu ga sa dau tiko kei kemudou, Au mai marau ena nomudou taura dei ka tudei ena vakabauti Karisito.
6 Ni dou sa mai vakabauta na Turaga o Jisu Karisito, dou bulataka sara na kena bula.
7 Dou tauyavutaki ka tara cake Vua, ka vakataudeitaki ena nomudou vakabauta, me vaka dou sa vakatavulici kina, ka mo dou uasivi cake ena vakavinavinaka.
8 Dou qarauna de dua e mai veisautaki kemudou ena nona kila ka vakavuravura ena vosa vakavukuvukuya, ka sega ni yaga, e yavutaka tiko nona vosa ena vakasama vakatamata kei na i vakavuvuli vakavuravura, ka sega ni vaka nai vakavuvuli i Karisito.
9 O Koya sai sosomi ni Kalou e vuravura ena nona mai bula vakatamata, ka sa vakasinaiti tu vua na kaukauwa ni Kalou kecega.
10 Ena sega ni dua na ka me na yali vei kemudou ni dou sa tu Vua, ni lewai ira taucoko tu nai vavakoso yaloca kei ira sa kaukauwa.
11 Dou sa cilivi oti oi kemudou, ena veicilivi ka sega ni caka ena liga, nomudou sa luvata tani nai valavala ca ni yago, mai na veicilivi nei Karisito.
12 Ni dou sa buluta yawa ena nomudou papitaiso, na Kalou sa qai vakaturi kemudou cake ena vuku ni nomudou vakabauta, me vaka nona vakaturi cake mai na mate na Turaga.
13 Oi kemudou ni dou a mate tu ena vuku ni valavala ca, ena vuku talega ni yagomudou sa sega ni cili, sa qai vakabulai kemudou cake o Koya mo dou bula vata, ka vosoti kemudou ena nomudou caka cala kecega.
14 Ka sa bokoca kece na veika ca e volai tu me baleti keda, ni tukuna tiko noda ca. E taura tani mai me laki vakoti vata kei Koya ena kauveilatai.
15 E vakamalumalumutaki ira taucoko na vei vavakoso ena veiyasana vakalomalagi kei ira na kaukauwa ena nona tucake mai ka vakaraitaki Koya vei ira kece, ni sa nona na qaqa.
16 Me kua ni dua e via lewa vei kemudou na kakana, se na memudou wai ni gunu, se nomudou dau soqo vata, se na vula vou, se na Siga Tabu,
17 Ni oqori sai yaloyalo ga ni veika ena yaco mai, ia o Karisito ga na ka dina.
18 Ni sa waraki kemudou tu na kemudou i sau, me kua ni dua e mai vakaleqai kemudou, me kamikamica nona vosa ka olifa ca e loma, ni o koya e masuta tiko na agilosi, ena ka e sega ni rawa me raica, ka vakasinaita tu nona bula nai tovo vakayago.
19 E sega ni rawa mada ga ni vakabauta tiko na ulu, ni yago taucoko era veisemati vakavinaka, na veiualalai kei na viciko era vakarorogo taucoko kina ulu, ni yago taucoko e vakatuburi tiko mai vua na Kalou.
20 O koya oqo, kevaka dou sa mate vata kei Karisito ni dou muria tiko nai dusidusi ni bula vakavuravura; cava dou via vakavuravura tiko kina ka muria tiko na kena lawa -
21 "Kua na vakataratara, dou kua ni tovolea, dou kua ni taura",
22 Na ka taucoko oqori e sega ni ka tudei ena gauna e vakayagataki kina – e tautauvata sara ga nai vakasala kei na vakavuvuli vakatamata?
23 Na veika oqo ena rairai tu me vaka e vakalotu ka rakorako, qai vakaturaga, e sega ni dua na ka meda vakamelea rawa kina, ia e sega sara ga ni dua na ka e yaga kina, e vakabulabulataka ga nai tovo vakayago.


text:
NODA BULA VAKARISITO
Na Cava o Vulica ena Sere ni JW Broadcasting?
Na cava eso nomu sere taleitaki ena JW Broadcasting? Na cava o taleitaka kina? Vakacava o raica ni vakaraitaki kina na ka o dau sotava e veisiga? E duidui na kena usutu kei na kena ilagalaga, e rawa nida taleitaka kece. Ia e sega ni ka ni veivakamarautaki ga na sere qori kei na vidio ni ivakatagi.
Levu na ka eda vulica ena sere ni broadcasting e yaga ena noda bula vaKarisito kei na cakacaka vakaitalatala. Eso na sere e baleta na veikauaitaki, duavata, veitokani, yaloqaqa, loloma, kei na vakabauta. Eso tale na sere e uqeta meda lesu vei Jiova, veivosoti, yalodina e veisiga, meda saga tale ga noda isausau vakayalo. E tiko mada ga e dua na sere e baleta na vakayagataki vakavuku ni talevoni. Na cava tale eso na ka o vulica ena sere ni broadcasting?
SARAVA NA VIDIO NI SERE SA VOLEKA SARA, OTI QAI SAUMA NA TARO QO:
-
Na veivakalougatataki cava rau vakasamataka tiko na veiwatini qase qo?—Vte 12:3
-
Eda na vaqaqacotaka vakacava noda nuitaki Jiova me vakayacora na ka e yalataka?
-
O cei eda na veimarautaki ena vuravura vou sa voleka?
-
E uqeti keda vakacava na inuinui ni Matanitu ni Kalou meda vosota na veika dredre ena gauna qo?—Rom 8:25


text:
YADRA! Nb. 3 2020 | Na iWali ni Veivakaduiduitaki
Levu vei keda eda rawa ni raica na nodra veivakaduiduitaki eso tale. Ia e dredre nida liaca ni tiko sara ga vei keda.
Raica mada qo eso na ivakasala yaga ena vukei keda meda kua ni veivakaduiduitaki.
O Veivakaduiduitaki Tiko?
Na cava eso na ivakatakilakila e dusia nida veivakaduiduitaki?
Kila na Dina ni iTukutuku
Eda na rawa ni raicala nida sega ni kila na dina ni dua na itukutuku. E vakadinadinataka qori e dua a sotia tu e liu.
Dau Veikauaitaki
Cava ena rawa ni vakaraitaka ke sega nida veikauaitaki?
Raica na ka Era Vinaka Kina Eso Tale
Na dokadoka e rawa ni vakavuna na veivakaduiduitaki. Na cava ena rawa ni cavuraka laivi?
Kua ni Yalana Nomu iTokani
Raica na yaga ni nomu veitokani kei ira era duidui mai vei iko.
Dau Veilomani
E rawa ni cavuraka na veivakaduiduitaki na veilomani. Vakasamataka eso na sala o rawa ni cakava kina qori.
Na iWali Duadua Ga
Na cava e va na ka ena cakava na Matanitu ni Kalou me cavuraka laivi kina na veivakaduiduitaki?
Ratou Valuta na Veivakaduiduitaki
Sarava ena tolu na vidio qo na sala era valuta kina eso na veivakaduiduitaki.


text:
O na Vakamatauni Iko Vakacava ena Nomu iVavakoso Vou?
“AU LOMALEQA niu toki mai ke. Au sega ni kila ena so noqu itokani vou seu na taleitaki,” e kaya o Amini. * E saga tiko o Amini me matau ena nona ivavakoso vou, e sivia ni 1,400 na kilomita mai na nona vanua.
O na rairai lomaleqa tale ga ni o toki ina dua na ivavakoso vou. O na vakamatauni iko vakacava? Na cava mo cakava ke dredre vei iko na veisau? Ia ke o sega ni toki, o na vukei ira vakacava na toki yani?
SALA MO MATAU KINA QAI TOSO VINAKA
Vakasamataka mada na ivakatautauvata qo: Na gauna e tala kina e dua na vunikau, ena sega ni bulabula. Ni cavu, ena lauta eso na wakana me rawarawa na kena usani. Ni tei tale, ena totolo wale ga ni bula eso na wakana vou. E via tautauvata qori kei na gauna o toki kina ena dua na ivavakoso vou. Ena nomu ivavakoso makawa, sa tubu na “wakamu” ni levu kina nomu veikilai, e dei tale ga nomu ituvatuva vakayalo. Ia qo ena vinakati me so tale na wakamu vou mo rawa ni bula ena vanua vou. Ena vukei iko eso na ivakavuvuli vakaivolatabu. Meda dikeva mada qo eso.
O koya e wilika wasoma na Vosa ni Kalou e “vaka na vunikau e tei ena bati ni uciwai, na vunikau e vuataka na vuana ena kena gauna, na drauna e sega ni malai. Kei na ka kece e cakava ena vuavuaivinaka.”—Same 1:1-3.
E bulabula na kau ni gunu wasoma, e kaukaua vakayalo tale ga na lotu vaKarisito ni kania wasoma na vosa ni Kalou. Mo tomana gona nomu dau wili iVolatabu e veisiga kei na nomu tiko wasoma ena soqoni. Muria tiko ga nomu ituvatuva vinaka ni sokalou vakavuvale kei na nomu dau vuli vakataki iko. Na nomu ituvatuva vakayalo ena nomu itikotiko makawa ena vukei iko tale ga ena vanua o toki kina.
“O koya e veivakacegui ena vakacegui tale ga.”—Vkai. 11:25.
O na vakayaloqaqataki qai matau totolo ke o vakaitavi vakalevu ena cakacaka vakaitalatala. E kaya e dua na qase ni ivavakoso o Peni: “E vukei keirau vakaveiwatini na neirau painia veivuke ena gauna ga keirau toki yani kina ina ivavakoso. Totolo neirau kilai ira na mataveitacini, ira na painia kei na yalava ni vunau.” E kaya o Roko, e toki ena dua na vanua e sivia na 1,600 na kilomita, “Nomu cakacaka vakavunau vakalevu e sala vinaka duadua mo matau kina ina nomu ivavakoso vou. Mera kila tale ga na qase ni o tu vakarau mo veivuke, me vaka na samaki ni Vale ni Soqoni, veisosomitaki ena so na itavi se vakavodoka yani e dua ina soqoni. Nira raica na mataveitacini e dua e vakuai koya va qori, era na taleitaka sara ga.”
“Moni lomasavu”—2 Kor. 6:13.
Mo lomasavu ni lomani ira na mataveitacini. Ratou saga sara ga na vuvale i Melaia me so nodratou itokani vou ena gauna ratou toki yani kina ena ivavakoso. E kaya, “Keitou dau veimaliwai ni se bera na soqoni vaka kina ni sa oti. E rawa kina ni keitou veitalanoa vinaka, sega nikidavaki ira ga.” Eratou kila totolo kina na yacadra na mataveitacini. Ratou lomasavu tale ga ni veisureti ena nodratou vale, bucini kina na veitokani dredre kei ira. E tomana o Melaia: “Keitou solia na neitou naba ni talevoni, me rawarawa ni keitou okati ena ituvatuva vakayalo kei na so tale na ka.”
Qo e vica na ka lalai o rawa ni cakava ke o lomaleqataka nomu sotavi ira vakadua eso tale. Kena ivakaraitaki, nomu dau matadredredre ia e sega sara tu ga ni lomamu. Ke da dau matadredredre eda na taleitaki. Ni “mata mamarau e vakamarautaka na lomada.” (Vkai. 15:30) E kaya o Raijeli, e toki vakayawa sara mai na vanua a susu kina, “Au dau mamadua. Eso na gauna, au dau saga meu vosa vei ira na tacida. Au na qara e dua e dabe galugalu tiko, de mamadua tale ga vakataki au.” Vakacava me nomu isausau mo vosa vua e dua se qai lako vou yani ni se bera na soqoni vaka kina ni sa oti.
Ena yasana adua, de o marautaka nomu sotavi ira na ka vou ena imatai ni vica na macawa. E rawa ni veisau ni toso na gauna. Ke yaco qori, ena vinakati mo saga tiko ga me so nomu itokani vou.
VINAKATI NA GAUNA
So na kau e taura na gauna me qai dei na wakadra ena dua na vanua vou. E va tale ga qori nida saga meda matau ena dua na ivavakoso vou. Ke sa dede nomu toki, ia se dredre tiko ga mo vakamatauni iko, e rawa ni vukei iko eso na ivakavuvuli vakaivolatabu qo:
“Meda kua gona ni soro ena caka vinaka, nida na tamusuka ena kena gauna ke da sega ni vakacauoca”—Kala. 6:9.
Kua ni namaka me totolo nomu matau ena dua na vanua, ena taura na gauna. Kena ivakaraitaki, era na tiko na daukaulotu era vuli oti mai Kiliati me vica na yabaki ena vanua era lesi kina, oti ra qai gade ina nodra vanua. Era veikilai vinaka kina kei ira na mataveitacini, ra vakamatauni ira tale ga ena itovo ni vanua era lesi kina.
Sa toki vakavica o Alipate, e kila tale ga ni taura na gauna me qai matau. E kaya: “Na iotioti ni gauna au toki kina e kaya o watiqu, ‘Era tiko kece na noqu itokani ena noqu ivavakoso makawa!’” E tukuna vua o Alipate ni a va tale ga qori na nona rai ena rua na yabaki sa oti, ena iotioti ni gauna rau toki kina. Ia ni vakaraitaka o watina na nona veikauaitaki ena loma ni rua na yabaki, eso tale kina nodrau itokani dredre.
“Mo kua ni kaya, ‘Na cava e vinaka kina na gauna sa oti mai na gauna qo?’ ni sega ni vukutaki mo taroga qo.” —Dauv. 7:10.
Kua ni vakatauvatana na nomu ivavakoso vou kei na nomu ivavakoso makawa. De sega ni matau vei iko na nodra dau mamadua se ra karakivosa. Kauaitaka ga na nodra itovo vinaka me vaka ga o vinakata mera cakava vei iko. Era uqeti kina eso era toki vou mera taroga, ‘Au lomani ira dina “na mataveitacini kece”?’—1 Pita 2:17.
Mo kerea tiko ga na veivuke ena masu. E kaya o Tevita e dua na qase ni ivavakoso, “Kua ni saga duadua tiko mo vosota. Eda dau via cakava e levu na ka, ia ena rawa ga ena veivuke i Jiova. Mo masulaka gona.” E kaya o Raijeli sa cavuti oti: “Ke keirau vakila vakaveiwatini ni keirau yawaki ira ena ivavakoso, keirau na masu va qo vei Jiova, ‘Yalovinaka ni vakatakila mai se cava keirau cakava tiko e vakavuna me yaco qori.’ Oti keirau na saga me keirau maliwai ira vakalevu na mataveitacini.”
Ra itubutubu, ke dredre mera veimaliwai na luvemuni, ni masulaka vata kei ira qori. Dau sureta yani eso me rawa ni levu kina nodra itokani.
VUKEI IRA NA KA VOU
O na vukei ira vakacava na toki vou yani ina nomu ivavakoso? Saga moni veitokani dredre ni oni se qai sota ga. Mo rawa ni cakava qori, vakasamataka na ka o na taleitaka ke o toki vou, cakava sara qori. (Maciu 7:12) Vakacava, rawa ni o sureti ira ena nomudou sokalou vakavuvale se dou sarava vata e dua na porokaramu ni JW Broadcasting? Rawa ni o tomani ira ena cakacaka vakaitalatala se kana vata? Ratou na sega ni guilecava na nomu veikauaitaki ke o veisureti mo dou vakayagataka vata e dua na kakana lailai. Cava tale o rawa ni vukei ira kina na toki vou yani?
E kaya o Kali, “Ni keirau toki yani, e tukuna vei keirau e dua na tacida yalewa e vica na sitoa e sau rawarawa kina na ka. E yaga sara ga qori.” O ira na toki mai na vanua e duatani na kena draki era na marautaka nida vukei ira ena isulusulu me ganita na draki. O rawa tale ga ni vukei ira me vuavuaivinaka nodra cakacaka vakaitalatala ni o vakamacalataka na veika e kilai kina na itikotiko ya, se na lotu era lewena.
YAGA NIDA SAGA MEDA VEISAU
O Amini e vakamacalataki ena imatai ni parakaravu sa sivia e dua na yabaki na nona lewena tiko nona ivavakoso vou. E vakasamataka lesu: “Niu se qai tekivu, au saga meu veikilai kei ira na mataveitacini. Ia qo au marautaka nira sa vaka ga na lewe ni noqu vuvale.” A vakila o Amini ni sega sara ga ni galili ni sa toki, baleta ni so tale na nona itokani dredre.
^ para. 2 Sa veisau eso na yaca.


text:
NODA BULA VAKARISITO
Ena Sega ni Guilecavi na Cakacaka Vinaka
Eda rawa kece ni cakava na ka vinaka ena vuku i Jiova, ena sega vakadua ni guilecava. Me vaka na itubutubu e lomani luvena qai sega ni guilecava na ka vinaka kece e cakava, o Jiova tale ga ena sega ni guilecava na noda cakacaka kei na loloma eda vakaraitaka ena vuku ni yacana. (Mac 6:20; Ipe 6:10) E macala ga ni duidui na keda ituvaki kei na ka eda rawata, ia eda na marau ke da solia noda vinaka ena qaravi Jiova. (Kal 6:4; Kol 3:23) Ena veiyabaki sa sivi, era veiqaravi e Peceli e vica vata na udolu na tacida. Vakacava o rawa ni bole mo veiqaravi e Peceli? Ke sega, o na uqeta vakacava e dua me veiqaravi e kea, se tokona e dua na lewenivuvale e Peceli me veiqaravi tiko ga?
SARAVA NA VIDIO TU VAKARAU NI VEIQARAVI E PECELI, QAI SAUMA NA TARO QO:
-
Na cava me inaki ni noda veiqaravi e Peceli?
-
Na cava era kaya eso me baleta na veivakalougatataki ni veiqaravi e Peceli?
-
Na ivakatagedegede cava me rawata e dua me veiqaravi e Peceli?
-
Na cava mo cakava ke o via veiqaravi e Peceli?


text:
VANUA E MAROROI KINA NA KEDA ITUKUTUKU MAKAWA
Raica o Koya na Veilomani ena Valenikana
E DAU marautaki nida vakayagataka vata na kakana vakayalo e vakarautaki ena teveli i Jiova. Nida soqoni vata na dauveiqaravi i Jiova meda vakayagataka na kakana vakayalo, e vakavu marau tale ga na noda vakayagataka vata na kakana vakayago.
Ena Seviteba 1919, era soqoni vata na Gonevuli ni iVolatabu e Cedar Point, Ohio, Merika me walu na siga. O ira na sureti yani era vakaicili ena otela, e vakarautaki tale ga kina na kedra, ia e vica tale na udolu era gole yani. Era biu cakacaka na veiqaravi e valenikana nira raica na levu ni mataveitacini. Sa sega ni cakava rawa e dua na ka na manidia ni valenikana, sa qai kerea nodra veivuke na mataveitacini gone era sureti yani, levu era tu vakarau mera veivuke. E kaya o Sadie Green, dua vei ira na veivuke: “Sa qai vakadua ena noqu bula meu cakacaka ena valenikana, dua na ka neimami marautaka.”
Ni toso na yabaki e tuvanaki na valenikana ena soqo ni tikina, era veiqaravi kina e levu era marautaka na bolecakacaka. Nodra cakacaka vata na itabagone kei ira na mataveitacini e uqeti ira mera sauva na isausau vakayalo. E kaya o Gladys Bolton e veiqaravi ena valenikana ena soqo ni tikina ena 1937: “Au sotavi ira na mataveitacini mai na duidui vanua, era talanoataka na sala era walia kina na dredre era sotava. Qori na gauna au uqeti kina meu painia.”
E kaya e dua na tacida yalewa o Beulah Covey: “Nodra gumatua na mataveitacini ena veiqaravi e vakayacori vinaka kina na soqo.” Ia e basika kina eso na dredre. Ni yaco yani o Angelo Manera e dua na tacida tagane e Dodger Stadium, Los Angeles, Kalifonia, ena 1969, sa qai kila tu ni lesi me liutaka na cakacaka e valenikana. E kaya, “Au kidacalataka sara ga na itukutuku oya!” E tiki ni vakavakarau ena soqo qori na vakarautaki ni ikeli e 400 na mita na kena balavu, me davo kina na paipo ni kasi me dodo sara i valenikuro!
E Sierra Leone ena 1982, levu na bolecakacaka gugumatua mera vakasavasavataka mada e liu na vanua, oti era tara na valenikana ena iyaya ni vale sa tu rawa. E Frankfurt, Jamani, ena 1951, era sauma na mataveitacini gugumatua na sitimanivanua me vakayagataki na kena cawa me saqa kina e 40 nakuro. Era veisoliyaka na veiqaravi e 30,000 na ivakarau kakana ena dua na aua. Me vakarawarawataka nodra cakacaka na le 576 era tiko ena tabana ni masi iyaya ni kana, era kauta ga yani na mataveitacini nodra icula kei na isele. Mai Yangon, Myanmar, era dau biuta ga vakalailai na rokete o ira na dauvakasaqa era veinanumi nira vakarautaka na kedra na vulagi mai vanuatani.
“ERA DAU KANA DURIDURI”
Na soqo ni tikina mai Merika ena 1950, e vakila kina o Annie Poggensee e dua na ka ni veivakalougatataki levu ni laini tu ena todra ni siga ena gauna ni kana. E kaya: “Keitou tavusoya na veitalanoa kei na rua na taciqu e rau gole mai Urope ena waqa.” Rau vakamacalataka na sala e vukei rau kina o Jiova me rau tiko ena soqo qo. E tomana o Annie, “Sega ni tukuni rawa na levu ni nodrau marau, rau sega ni kauaitaka na dede ni nodrau wawa tu ena laini kei na todra ni siga.”
Ena soqo lelevu, dau vakaduri na valelaca lelevu me vanua ni kana, e tiko kina na teveli balavu me rawa nira kana ga kina vakatotolo na mataveitacini, oti mera lako sara. Mera vakani vakacava na udolu vakacaca ena vakasigalevu? E tukuna e dua e sega ni iVakadinadina: “Dua na matalotu sega ni macala qo. Era dau kana duriduri.”
Dua na ka nodra qoroya na vakailesilesi ni mataivalu kei na matanitu na kena tuvanaki vakamatau na soqo. Ni raica noda valenikana ena Yankee Stadium mai Niu Yoka e dua na sotia ni Merika, e uqeta sara na turaganivalu o Major Faulkner ni British War Department me lai raica tale ga. E mani gole kei watina ena soqo e kena usutu “Triumphant Kingdom” (Matanitu Qaqa) e Twickenham, Igiladi ena 1955. E tukuna kina o koya ni raica ena valenikana na veilomani.
E vicasagavulu na yabaki nodra vakarautaka vakayalololoma na bolecakacaka na kakana bulabula sau rawarawa vei ira na lako yani ena soqo. Ia na cakacaka levu qo e vinakati kina e levu mera bolecakacaka, era cakacaka tu vakabalavu ra qai dau calata eso se na porokaramu kece ni soqo. Ena loma ni yabaki 1970 sa vakarawarawataki na ituvatuva ni veivakani ena levu na vanua. Tekivu ena yabaki 1995 sa tukuni vei ira na mataveitacini mera vakarautaka yani na kedra. Na ka e caka qo e rawa kina vei ira na vakarau kakana mera marautaka na porokaramu vakayalo kei na nodra veimaliwai vakaveitacini. *
Sa wacava nona mareqeti ira na bolecakacaka o Jiova mera qaravi ira na mataveitacini! Eso era sega ni guilecava rawa na gauna marautaki ni nodra cakacaka tu ena tabana ni vakarau kakana. Dua ga na ka eda vakadeitaka: Se isaluwaki levu tiko ga ni noda soqo ni tikina na loloma.—Joni 13:34, 35.
^ para. 12 Se vinakati tiko ga na bolecakacaka ena so tale na tabana.


text:
ITALANOA 73
iOtioti ni Tui Vinaka kei Isireli
NI SE qai yabaki walu ga o Josaia sa mai tui sara ena rua na yavusa ena ceva kei Isireli. Era mai vukei koya gona kina e so na qase me vakatulewa ni sa rui gone.
Ni sa vitu na yabaki nona veiliutaki tiko sa qai tekivu vakasaqarai Jiova o Josaia. E muria na nodra ivakaraitaki na tui vinaka me vakataki Tevita, Jiosafati kei Esekaia. E vakaraitaka nona yaloqaqa ni se qai yabaki tini vakacaca ga.
Era sa ivalavala ca tu na Isireli ena dua na gauna balavu. Era qaravi kalou lasu, ra qai sokalou ina matakau. Sa qai lako yani o Josaia kei ira nona tamata mera kauta laivi mai na vanua na sokalou lasu. E bau cakacaka vakaitamera toka oqo ni levu sara ga era qaravi kalou lasu. O na rawa ni raici Josaia kei ira na nona tamata nira vorolaka tiko na matakau.
Oti oya sa qai lesia o Josaia e tolu na tamata me ratou vakatulewa ena kena vakavinakataki na valenisoro i Jiova. E kumuni mai na ilavo vei ira na lewenivanua, ratou qai vakayagataka na dau vakatulewa me saumi kina na veika ena vakayagataki ena taravale. Ena gauna era cakacaka tiko kina ena valenisoro, a kunea o Ilikaia na bete levu e dua na ivola bibi a sa yali tu mai vakabalavu. Oqo na ivola ni ivunau i Jiova a vola o Mosese.
Sa qai kau vei Josaia, qai kerea me wiliki vua. Ni vakarogoca tiko e kila sara ga mai kina nira sega ni muria dina tiko na ivunau i Jiova na Isireli. E rarawataka vakalevu na ka oqo o Josaia, qai dresulaka na nona isulu me vaka o sa raica tiko oqori. E kaya: ‘Sa cudruvi keda o Jiova, nira a sega ni muria na ivunau ena ivola qo o ira na tukada.’
Sa qai talai Ilikaia o Josaia me lai taroga se cava ena cakava vei ira o Jiova. E lai tarogi Ulita na parofita yalewa o Ilikaia. Sa qai kaya mai vua o Ulita na itukutuku mai vei Jiova me lai tukuna vei Josaia: ‘Ena rusa na koro o Jerusalemi kei ira kece na lewena nira qarava tiko na kalou lasu, era vakasinaita tale ga na vanua ena veika ca. Ena vuku ga ni nomu caka vinaka Josaia, ena sega ni yaco kina na veivakarusai oqo me yacova mada nomu mate.’


text:
Epereli 16-22
MARIKA 1-2
Sere 130 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Sa Vosoti na Nomu iValavala Ca”: (10 min.)
[Me saravi na vidio iKau ni iVola i Marika.]
Mar 2:3-5—E lomana o Jisu na turaga paralasi, e vosota nona ivalavala ca (jy 67 ¶3-5)
Mar 2:6-12—Ni vakabula na turaga paralasi o Jisu, e vakaraitaka ni tu vua na lewa me vosota na ivalavala ca (“I vei e rawarawa” ivakamacala ni vosa ena Mar 2:9, nwtsty)
-
Vakekeli ena Vosa ni Kalou: (8 min.)
Mar 1:11—Na cava na ibalebale ni ka e cavuta o Jiova vei Jisu? (“rogo mai lomalagi e dua na domo,” “O iko na Luvequ lomani,” “Au vakadonui iko,” ivakamacala ni vosa ena Mar 1:11, nwtsty)
Mar 2:27, 28—Na cava e vakatokai koya kina o Jisu me “Turaga . . . ni Siga ni Vakacecegu”? (“Turaga . . . ni Siga ni Vakacecegu” ivakamacala ni vosa ena Mar 2:28, nwtsty)
Na cava o vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) Mar 1:1-15
GUMATUA ENA CAKACAKA VAKAITALATALA
iMatai ni Veisiko: (Me kua ni sivia na 2 na miniti) Vakayagataka na vakatutu ni veivosaki. Sauma e dua na ile e dau veivosakitaki vakalevu ena yalava.
iMatai ni Veisikovi Lesu: (Me kua ni sivia na 3 na miniti) Vakayagataka na vakatutu ni veivosaki.
Vidio ni iKarua ni Veisikovi Lesu: (5 min.) Me saravi na vidio qai veivosakitaki.
NODA BULA VAKARISITO
‘Au Sega ni Mai Kacivi Ira na Yalododonu, Ira ga na iValavala Ca’: (7 min.) Mera vakaitavi na vakarorogo. Me saravi na vidio Au sa Qai Galala Dina. Oti me tarogi na taro qo: E rawata vakacava o Donald na marau dina? Nida vunau, eda na sega ni veivakaduiduitaki vakacava me vakataki Jisu?—Mar 2:17.
O Jiova e Dau “Veivosoti Vakalevu”: (8 min.) Mera vakaitavi na vakarorogo. Me saravi na vidio Jiova au na Vakaliuci Kemuni. Oti me tarogi na taro qo: Na sala cava e lesu kina vei Jiova o Anneliese, na vuna? (Ais 55:6, 7) O na vakayagataka vakacava na kena italanoa mo vukea kina e dua sa malumu vakayalo?
Vuli iVolatabu ni iVavakoso: (30 min.) jy wase 17
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 86 kei na Masu


text:
Okotova 1-7
JONI 9-10
Sere 25 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Kauaitaki Ira Nona Sipi o Jisu”: (10 min.)
Jn 10:1-3, 11, 14—Ni “ivakatawa vinaka” o Jisu, e kilai ira vinaka na nona sipi, e kauaitaka tale ga vakalevu na ka era gadreva (“Bainisipi” iyaloyalo ena Joni 10:1, nwtsty; w11 15/5 7-8 ¶5)
Jn 10:4, 5—Era kila na sipi na domo i Jisu, era sega ni kila na domo ni vulagi (cf 124-125 ¶17)
Jn 10:16—Era duavata na sipi i Jisu (“kauti ira. . . mai” ivakamacala ni vosa ena Jn 10:16, nwtsty)
-
Vakekeli ena Vosa ni Kalou: (8 min.)
Jn 9:38—Na cava na ibalebale ni nona cuva vei Jisu na tagane daukerekere? (“cuva sara vua” ivakamacala ni vosa ena Jn 9:38, nwtsty)
Jn 10:22—Na cava na Soqo ni Vakatabui ni Valenisoro? (na Soqo ni Vakatabui ni Valenisoro ivakamacala ni vosa ena Jn 10:22, nwtsty)
Na cava o vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) Jn 9:1-17
GUMATUA ENA CAKACAKA VAKAITALATALA
Vidio ni iMatai ni Veisiko: (4 min.) Me saravi qai veivosakitaki na vidio.
iMatai ni Veisikovi Lesu: (Me kua ni sivia na 3 na miniti) Vakayagataka na vakatutu ni veivosaki.
Vuli iVolatabu: (Me kua ni sivia na 6 na miniti) fg lesoni 14 ¶1-2
NODA BULA VAKARISITO
Veika e Gadrevi ena iVavakoso: (15 min.)
Vuli iVolatabu ni iVavakoso: (30 min.) jy wase 37
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 3 kei na Masu


text:
WASE 16
Guta o Jisu na Sokalou Dina
-
VAKASAVASAVATAKA O JISU NA VALENISORO
Oti na vakamau mai Kena, e gole i Kapenaumi o Jisu. Eratou tomani koya o tinana kei na tacina vakacabecabe o Jemesa, Josefa, Saimoni, kei Jutasa.
Na cava e lako kina i Kapenaumi o Jisu? O Kapenaumi e koro rogo ni vakatauvatani kei Nasareci se Kena, e koro levu tale ga. E levu na tisaipeli vou i Jisu era vakaitikotiko e Kapenaumi se dua na vanua voleka. E rawa gona ni vakavulici ira sara ga o Jisu ena nodra yasayasa.
A cakava tale ga e Kapenaumi o Jisu eso na ka veivakurabuitaki. Era rogoca kina e levu ena korolevu qori kei na veivanua voleka na veika e vakayacora. Ia ena sega ni dede e keri o Jisu kei ratou na nona itokani Jiu yalodina, ni ratou sa vakarau toso sara i Jerusalemi me lai solevutaki na Lakosivia ni 30 G.V.
Ni ratou tiko voli ena valenisoro e Jerusalemi, eratou raica vei Jisu nona tisaipeli e dua na ka vakasakiti eratou sega ni bau raica e liu.
Era vakaroti ena Lawa ni Kalou na Isireli mera cabora ena valenisoro na isoro manumanu. Ena vinakati tale ga mera kana na vulagi era gole yani. E vakadonui gona ena Lawa mera kauta mai na vulagi na ilavo ni nodra vanua me voli kina na “bulumakau, na sipi, na me” kei na so tale na ka ena yaga ena nodra tiko ena korolevu. (Vakarua 14:24-26) Qori na vuna era volitaki manumanu kina kei na manumanuvuka na dauveivoli e Jerusalemi ena dua na rara levu ena loma ni bai ni valenisoro. Eso na dauveivoli era vakaisini ira na lewenivanua nira lavaka vakasivia na isau ni nodra ivoli.
E cudru sara ga o Jisu, e sova nodra ilavo na dauveisauilavo, vakatoboicutaka nodra teveli, qai cemuri ira e tuba. E kaya o Jisu: “Ni kauta laivi na ka kece qo! Ni kua ni cakava tiko na vale i Tamaqu me vale ni veivoli!”—Joni 2:16.
Ni ratou raica na tisaipeli i Jisu na veika e yaco, eratou nanuma lesu sara na parofisai me baleta na Luve ni Kalou: “Sa kani au na noqu yalogu me baleta na nomuni vale.” Ia era taroga na Jiu: “Na ivakatakilakila cava o na vakaraitaka vei keimami me tokona na ka o cakava?” E sauma o Jisu: “Ni talaraka na valenisoro qo, au na qai tara tale ena tolu na siga.”—Joni 2:17-19; Same 69:9.
Era nanuma na Jiu ni vakaibalebaletaka tiko o Jisu na valenisoro e Jerusalemi, era mani taroga: “E 46 na yabaki na tara tiko ni valenisoro qo, o na rawa ni tara me tolu ga na siga?” (Joni 2:20) Ia e vakaibalebaletaka tiko o Jisu na yagona ni cavuta na valenisoro. Oti e tolu na yabaki, eratou qai nanuma lesu nona tisaipeli na vosa qo ni sa vakaturi.


text:
NODA BULA VAKARISITO
Meda Maqosa Tiko ga ena Cakacaka Vakaitalatala
—Nodra Uqeti na Tataleitaki Mera Tiko ena Soqoni
KENA BIBI: E gauna vinaka na soqoni meda ‘lagasere kina vei Jiova’ da qai “vakacaucautaki koya.” (Sm 149:1) Eda vakavulici kina meda cakava na loma ni Kalou. (Sm 143:10) Era dau toso vakayalo na tataleitaki kei ira na vuli iVolatabu nira tekivu gole ena soqoni.
KA ME CAKA:
-
Na totolo ga ni nomu veisureti na kena vinaka. Kua ni waraka me sa tekivu sara na vuli iVolatabu.
—Vta 22:17
-
Vakamacalataka vei koya e tataleitaki na ka me namaka kei na ka ena veivosakitaki ena soqoni tarava. Qo e rawa ni yaga ena tikina qo: Na tikidua ni veisureti ena soqoni, na vidio Na Cava e Caka ena Vale ni Soqoni?, kei na lesoni 5 kei na 7 ni brochure na Loma i Jiova
-
Mo veivuke. Vakacava e vinakata o koya na tataleitaki me vukei ena isulu veiganiti se nona gole yani ena soqoni? Drau dabe vata ena soqoni, drau qai raica vata nomu ivola. Veikilaitaki koya kei ira na mataveitacini


text:
2019 Ripote ni Yabaki ni Cakacaka ni iVakadinadina i Jiova e Vuravura
Raica na itukutuku ni cakacaka vakavunau ni iVakadinadina i Jiova e vuravura raraba ena Seviteba 2018 ina Okosita 2019.
2019 Ripote ni Yabaki ni Cakacaka
Na ripote ni 2019 e vakamatatataka na veika e vauci ena nodra cakacaka na iVakadinadina i Jiova e veiyasa i vuravura.
2019 Ripote mai na Veimatanitu
E okati ena ripote qo na iwiliwili ni iVakadinadina i Jiova, levu ni papitaiso, tiko ena iVakananumi kei na levu tale.
Rawa ni o Wilika Tale ga
TARO E TAROGI WASOMA
Era le Vica na iVakadinadina i Jiova e Veiyasa i Vuravura?
Raica se cakacakataki vakacava na keimami iwiliwili na iVakadinadina i Jiova.
TARO E TAROGI WASOMA
Na Cava Era Gole Kina i Veivale na iVakadinadina i Jiova?
Dikeva na ka e tukuna o Jisu me ratou cakava nona tisaipeli.
iKau ni Cakacaka Vakaitalatala
O Cei o Keimami na iVakadinadina i Jiova?
Levu era via kila eso na ka me baleti ira na iVakadinadina i Jiova. Rogoca ni keimami vakamacalataka.
BALETI KEIMAMI
iVakadinadina i Jiova e Veiyasa i Vuravura
Vulica na veika me baleti ira na taci neimami lewenilotu e veiyasa i vuravura.